Jeremia 31 | Alkitab TOBA\n← Jeremia 32\nJeremia 30 →\n31:1 Di tingki ujungna i, ninna Jahowa, ahu gabe Debata ni saluhut marga ni Israel jala nasida gabe bangsongku.\n31:2 Songon on do hata ni Jahowa. Nunga dapotan asi ni roha di halongonan bangso na malua sian podang. Laho ma ahu manogihon Israel tu hasonangan ni rohana.\n31:3 Nunga tibu hian diida rohangku Jahowa, ninna ibana do: Haholongon salelenglelengna hubahen mangkaholongi ho, dibahen i hutogutogu ho marhitehite asi ni roha.\n31:4 Paulionku dope ho muse, asa tung tipak ho, ale boru Israel, marjagarjagarhon arbabmu do ho muse jala ruar marhalianghaliang rap dohot halak na marlas ni roha.\n31:5 Ingkon pungkaonmu dope angka porlak anggur di dolok Samaria, laos halak na umpungkasa manganhon parbuena.\n31:6 Ai ro do ari sogot, joujou ma disi halak parjaga di dolok Epraim: Beta ma hita, asa nangkok hita tu Sion mandapothon Jahowa Debatanta!\n31:7 Ai songon on do hata ni Jahowa: Marhinsa ni roha ma hamu marsuraksurak mida si Jakkob, jala marolopolop ma hamu mida ihutan ni angka bangso parbegu! Pangiar hamu ma soaramuna mamujimuji jala dok hamu ma: Sai palua ma ale Jahowa bangsom, pasipasi ni Israel!\n31:8 Ida ma, ingkon ahu manogihon nasida sian tano na tungkan utara jala ahu papunguhon nasida sian angka ujung ni tano on rap dohot angka na mapitung dohot na pangpang, na gabegabean dohot pangintubu di tongatonganasida. Tung luhutan na bolon do nasida angka na mulak i tuson.\n31:9 Ro do nasida tutu huhut tumatangis dohot marhuraja. Ahu ma manogihon nasida tu angka batang aek di dalan na hornop, ndang jala Epraim gabe anak buhabajungku.\n31:10 Tangihon ma hata ni Jahowa, hamu ale angka bangso parbegu, jala baritahon hamu ma i di pulopulo angka na dao jala hatahon hamu: Ibana na paserakkon Israel na jolo, laos ibana papunguhon muse jala ramotanna, songon parmahan di punguanna.\n31:11 Ai nunga ditobus Jahowa Jakkob i jala nunga dipalua ibana sian tangan ni na gumogo sian ibana.\n31:12 Ro do nasida sogot huhut marolopolop di punsu ni Sion jala marrongoman nasida mandapothon denggan basa ni Jahowa: Eme dohot anggur dohot miak dohot anak ni birubiru dohot lombu, jadi tondinasida ingkon songon porlak na tangkas di aek, jala ndang be mandate nasida.\n31:13 Jadi marlas ni roha ma disi namarbaju marhalianghaliang dohot dolidoli ro di angka na tuatua, jadi muba ma arsak nasida gabe las ni roha bahenonku, jala apulonku nasida huhut palashon dung salpu gondokna na sai laon.\n31:14 Dung i marlobilobi ma tondi ni angka malim di tabotabo jala bosuran bangsongku marsaulihon denggan basangku, ninna Jahowa.\n31:15 Songon on do hata ni Jahowa: Tarbege do di Rama soara andungandung dohot partangison: Ditatangisi si Rahel anakkonna, ndang olo ibana apulon taringot tu anakkonna i, ai nunga siap nasida.\n31:16 Songon on do hata ni Jahowa: Paontok soaram sian partatangison dohot matami sian iluilu, ai adong do upa ali ni hangalutonmu, ninna Jahowa; jala ingkon mulak nasida sian tano ni musu.\n31:17 Jala adong do sihirimonmu di ujungna, ninna Jahowa, ingkon mulak angka anakmu tu partaliannasida hian.\n31:18 Nunga tangkas hubege Epraim mangandungi songon on: Nunga dipinsang ho ahu, jala olo do ahu pinsangon songon anak ni horbo na so niajar. Sai ho ma paubahon rohangku, asa tung saut muba; ai ho do Jahowa, Debatangku.\n31:19 Ai dung muba rohangku, husolsoli ma, jala dung hutanda diringku hutompuk ma gontingku. Maila ma ahu huhut marlangan, ala huusung haurahon ni haposoonki.\n31:20 Nda anak hasian si Epraim di ahu? Nda anak hasoloan? Ai manang piga hali pe hatangku dompak ibana, sai marningot dope ahu di ibana; ala ni malala do ateatengku taringot tu ibana, ingkon marpangulahi rohangku mida ibana ninna Jahowa.\n31:21 Patindang ma di ho angka tanda, bahen di ho angka tiang parningotan, patongon ma roham tu dalan na bolon, dalan naung nidalananmu! Mulak ma ho, ale boru Israel, mulak ma ho tumopot angka hutam on.\n31:22 Sadia leleng on sai datdatanmu maotaot, ale boru na marbalik? Ai nunga dijadihon Jahowa pangalaho na imbaru di tano on: Parompuan i mangkaol baoa i.\n31:23 Songon on do hata ni Jahowa Zebaot, Debata ni Israel: Dohonon ni halak dope sogot hata on di tano Juda dohot di angka hutana, ia dung mulak angka na tarbuang sian nasida: Sai dipasupasu Jahowa ma ho, ale inganan ni hatigoran, dolok habadiaon.\n31:24 Jala maringan disi sogot Juda dohot saluhut hutana patampaktampak, nang halak paruma, nang halak na mangihutihut mangadu parduaan.\n31:25 Ai ahu mangalehon minum parroha na mandate pola marlobilobi, jala ahu palashon roha ni halak na tarhatos.\n31:26 Ala ni tarsunggul ahu jala manaili humaliang, jala lambok di ahu parmodomhu.\n31:27 Ida ma, na ro do angka ari sogot, ninna Jahowa, marboni ma bahenonku pinompar ni Israel dohot pinompar ni Juda, boni jolma dohot boni pinahan.\n31:28 Jala masa sogot, ia songon i ahu dungo taringot tu nasida laho mambutbut, laho mangaloha, laho mamansingkon dohot laho mangago dohot laho mambahen marhinamago laos songon i ahu dungo sogot taringot tu nasida laho paulihon dohot laho manuan, ninna Jahowa.\n31:29 Di angka ari i, ndang be dohonon ni halak: Angka amaama, manganhon parbue ni anggur na asom, gabe ngiluan ia ngingi ni anakna.\n31:30 Ingkon ganup baoa tahe mate binahen ni hajahatonna sandiri. Ganup jolma na manganhon parbue ni anggur na asom, ingkon ngingina sandiri tahe ngiluan.\n31:31 Ida ma, na ro do angka ari sogot, ninna Jahowa, pungkaonku ma padan na imbaru tu pinompar ni si Israel dohot tu pinompar ni si Juda.\n31:32 Ndada songon padan na hubahen i na jolo tu ompunasida, uju na hutangkup tangannasida i laho manogihon nasida ruar sian tano Misir, hape diose nasida do padan na hubahen i, atik pe ahu harajaannasida nian, ninna Jahowa.\n31:33 Ai on do padan sibahenonku tu pinompar ni si Israel, dung salpu angka ari on, ninna Jahowa: Lehononku ma patikku tu bagasan ateatenasida jala surathononku do i tu bagasan rohanasida, asa ahu gabe Debatanasida, jala nasida gabe bangsongku.\n31:34 Jadi ndang pe podaan ni sahalak donganna, manang dohononna tu hahaanggina i songon on: Tanda hamu ma Jahowa! Ai tung saluhut nasida tumanda ahu sogot, tole na metmet, tole na magodang sian nasida, ninna Jahowa, ai marpamuati do sogot rohangku mida hajahatonnasida i, jala ndang be ingotonku dosanasida i.\n31:35 Songon on do hata ni Jahowa, na mangalehon mata ni ari gabe panondang arian, aturan ni bulan dohot angka bintang gabe panondang borngin, ibana manggunsang laut, gabe marhasak angka galumbangna; Jahowa Zebaot do goarna.\n31:36 Tung sura mansohot angka aturan i maradophon ahu, ninna Jahowa, mansadi ma dohot pinompar ni Israel, unang be targoar bangso di jolongku salelenglelengna.\n31:37 Songon on do hata ni Jahowa: Molo tung dapot suhaton angka langit di ginjang, jala dapot dodoon angka ojahan ni tano on di toru, dohot ma ahu mambolongkon sandok pinompar ni si Israel ala ni saluhut na binahennasida, ninna Jahowa.\n31:38 Ida ma, na ro do angka ari sogot ninna Jahowa, paulion ma muse disi huta i di Jahowa sian tungkup Hananel sahat ro di harbangan parsuhi.\n31:39 Dung i ruar muse tali pangungkur tu jolo sahat ro di robean Gareb, jala mamedu tungkan Goa.\n31:40 Tole muse sandok rura ni angka bangke dohot sirabun, ro di saluhut tano pea sahat ro di batang aek Kidron, sahat muse ro di suhi ni harbangan hoda tungkan habinsaran, ingkon badia do i di Jahowa. Na so tupa be lohaon manang segahononhon ro di salelenglelengna.


Jesaya 18 | Alkitab TOBA\n← Jesaya 19\nJesaya 17 →\n18:1 Marjea ma ho, ale tano na marlinggoman pahebaheba, na di bariba ni angka batang aek Kus.\n18:2 Na paborhat angka suruan tu laut di bagasan solu hotang di atas aek jala mandok: Laho ma ne hamu angka suruan na pantas tu bangso pardaging na ganjang jala na pinupusan, tu bangso na sumogir marbarita tu na dao, i ma bangso sigodang adat, jala guru dokna angka batangaek mangalantap di tanona.\n18:3 Sude hamu ale isi ni portibi on dohot isi ni tano on, molo dipatindang tonggol di atas ni angka dolok, sai bereng hamu ma i! Jala molo dipalu sarune, sai tangihon hamu ma i!\n18:4 Ai songon on hata ni Jahowa tu ahu: Sai hohom Ahu huhut paidaidahon di bagasan ingananku, songon parngiar ni ari uju di logona, songon ombun manorop di hinamohop ni gotilon.\n18:5 Ai di jolo ni gotilon, molo sun marurus bungana, jala gabe biur maraek susu bunga i, disi ma sabionna angka lailai dohot sasabi, jala tallihanna angka rantingna, laos bolongkononna do.\n18:6 Rap tartading do i di pidong angka na di dolok dohot di pinahan ni tano on, asa mansusuari disi angka pidong panoro, jala marudam disi nasa dorbia ni tano on.\n18:7 Di tingki na sasada i ma tarboan angka silehonlehon tu Jahowa Zebaot, sian bangso pardaging na ganjang jala na pinupusan; sian bangso na sumogir marbarita tu na dao, bangso sigodang adat jala guru dokna, angka batang aek mangalantap di tanona, taruhononna tu inganan ni goar ni Jahowa Zebaot, tu dolok Sion.


Bilangan 11 (TOBA)\nI. Parungutunguton ni halak Israel dohot torutoru ni Debata ala ni di Tabera 1-3. II. Hisapan bangso i mida juhut jala gialan mida Manna 4-9. III. Alualu ni si Musa taringot tu dokdok ni tohonanna dohot alus ni Debata disi 10-23. IV. Na pitupulu sintua ni halak Israel. Si Eldad, si Medad 24-30. V. Ro angka lote marhulalanhulalan. Tanoman ni halak na hisapan di juhut 31-35\n1(I.) Dung i ndang piga dan manggogo ma bangso i marmungutmungut, pola sahat tu pinggol ni Jahowa. Jadi dung dibege Jahowa songon i marsigorgor ma rimasna, pola galak di tongatonganasida api sian Jahowa mansudahon partalpahan ni parsaroan i.\n2Dung i mangangguhi ma bangso i tu si Musa, jadi martangiang ma si Musa tu Jahowa, gabe mintop ma api i.\n3Jadi dibahen ma goar ni inganan i Tabera, ala naung marsigorgor api ni Jahowa di tongatonganasida.\n4(II.) Tole ma muse manombo hisaphisap ni halak gambalgambal na di tongatonganasida dohot do halak Israel mangulahi tumatangis, angka ninna ma: Ise ulaning mangalehon juhut panganonnami?\n5Sai dipaingotingot rohanami do dengke, angka na hupangan hami di Misir so pola marpanuhor, tole angka ansimun, jelok, ingkau rata, baoang na rara dohot baoang hian.\n6Alai anggo nuaeng tung dipahiang do ateatenami, ndang adong agia aha diida matanami, nda holan Manna i.\n7Alai anggo Manna i songon boni katumbar balgana jala songon pultak ni haminjon do rupana.\n8Dung i mulakulak ma bangso i mardalan papungupunguhon Manna i, laos diduda ma i jala ditutu jala dilompa di bagasan hudon manang mambahen sagusagu sian i, jala daina songon dai ni sagusagu na ginoreng dohot miak.\n9Molo madabu nambur i bornginna i tu parsaroan i, madabu ma dohot Manna i tu atasna.\n10(III.) Jadi dung dibege si Musa bangso i tumatangis be marompuompu, ganup di pintu ni undungundungna, gabe marpiarpiar situtu ma rimas ni Jahowa; sogo dohot roha ni si Musa marnidasa.\n11Dung i ninna si Musa ma tu Jahowa: Boasa tung songon i toruanmu naposomon? Jala boasa tung so jumpangan asi ni roha ahu di adopanmu, umbahen tung ampehononmu tu ahu siusungon ni sandok bangso on?\n12Hea ahu hian marhangoluan sandok bangso on, manang tung ahu manubuhon nasida, umbahen dohononmu tu ahu: Ingkon ho mangabing nasida di bagasan ampuanmu, songon pangusung ni ama pangintubu di posoposona sahat tu tano naung niuarihonmu tu ompunasida i.\n13Tung sian dia ma dapot ahu juhut laho mangalehon tu sandok bangso on? Ai tumatangis nasida di adopanku, huhut mandok: Lehon tu hami juhut panganonnami!\n14Ndang tarusung sasada ahu be sandok bangso on, madokdokhu do i di ahu.\n15Molo tung songon i bahenonmu tu ahu, tagonan nama ahu bunu, molo tung maruli asi ni roha ahu di adopanmu, asa unang be hupaidaida soro ni aringkon.\n16Dung i ro ma hata ni Jahowa tu si Musa songon on: Papungu ma tu Ahu pitupulu halak sian sintua ni halak Israel, angka na tangkas tinandam nasida hian sintua ni bangso i dohot panuturina, dung i arahon ma nasida tu undungundung parluhutan i, asa jongjong nasida disi rap dohot ho.\n17Dung i tuat ma Ahu laos mangkatai dohot ho disi; dung i buatonku ma sian Tondi na songgop tu ho, jala ampehononku tu nasida, asa nasida donganmu mangusung sianjuon di bangso i, asa unang be sasada ho mangusungsa.\n18Dung i dohononmu ma tu bangso i: Manguras ma hamu tu marsogot, asa panganonmuna juhut, ai nunga pola sahat partangisonmuna i tu pinggol ni Jahowa, uju na nidokmuna i: Ise ulaning mangalehon juhut panganonnami? Ai marsonangsonang do hami di Misir? Dibahen i lehonon ni Jahowa ma tu hamu juhut, asa panganonmuna.\n19Ndada holan sadari panganonmuna, manang dua ari, jala ndada holan lima ari, manang sampulu ari, manang duapulu ari pe lelengna.\n20Ingkon pola boho sabulan lelengna, asa maradu ruar musengani sian igungmuna, jala maradu gialan hamu disi, ala naung marlea dibahen hamu Jahowa, na di tongatongamuna i, pola nunga tumatangis hamu di adopanna huhut mandok: Boasa tung ruar hita sian Misir?\n21Dung i ninna si Musa ma: Pola onom ratus ribu halak parhantarhantar torop ni bangso na pinasahatmu tu ahu, hape lam nimmu do: Lehononku ma juhut tu nasida, asa singkop panganonnasida boho sabulan lelengna.\n22Ingkon potongon huroha angka birubiru dohot lombu, asa singkop di nasida? Manang tung ingkon papungupunguon luhut dengke sian laut, asa singkop di nasida?\n23Alai ro ma hata ni Jahowa tu si Musa: Na hurang gogo do huroha tangan ni Jahowa? Alai tahe ingkon idaonmu nuaeng manang na sintong hatangku tu ho manang ndang.\n24(IV.) Dung i ruar ma si Musa, laos dipatolhas ma tu bangso i angka hata ni Jahowa, jala dipapungu pitupulu halak sian angka sintua ni bangso i jala dipajongjong nasida humaliang undungundung i.\n25Dung i tuat ma Jahowa di bagasan ombun i laos mangkatai dohot ibana, jala dibuat sian Tondi na songgop tu ibana, jala dilehon tu na pitupulu halak sintua i; jadi dung mangulon Tondi i di atasnasida manurirangi ma nasida, alai dungkon ni ndang be di didatdati.\n26Alai tinggal dope dua halak di parsaroan, goar ni na sada si Eldad, jala goar ni na sadanari si Medad, mangulon huhut Tondi i di atasnasida, ai dohot do nasida masuk tu angka na tarsurat i, alai dung ruar nasida tu undungundung i, gabe manurirangi nasida di bagasan parsaroan i.\n27Dung i marlojong ma sada dolidoli paboahon barita i tu si Musa: Si Eldad dohot si Medad manurirangi di bagasan parsaroan.\n28Dung i ro ma alus ni si Josua, anak ni si Nun, parhalado ni si Musa olat i haposoonna, ninna ma: Ale tuanku Musa, orai ma nasida!\n29Alai ninna si Musa ma mandok ibana: Tung tama ma ho mangiburu mandingkani ahu? Anggiat nian dipangido rohangku sandok bangso ni Jahowa manurirangi, jala dibasabasahon Jahowa Tondina songgop tu atasnasida.\n30Dung i marpungu ma muse si Musa tu parsaroan i, ibana tahe rap dohot angka sintua ni Israel.\n31(V.) Dung i borhat ma sada alogo sian Jahowa na mamboan angka lote sian laut, jala dipandabuhon tu parsaroan i, hira sadari mardalan daona tu sadaon jala sadari mardalan daona muse tu sadaan, humaliang parsaroan i, arga dua asta timbona sian tano i.\n32Jadi hehe ma bangso i papungupunguhon angka lote i manipat sadarina i manipat borngin pe dohot manipat sadari marsogot; jala manang ise na papunguhon na ummotik, sampulu homer pinapunguna, laos dijomur nasida do i humaliang parsaroan i.\n33Hape uju dihilhil nasida dope juhut i, tagan so suda dope disohali, nunga marpiarpiar muruk ni Jahowa mida bangso i, rahat situtu do pamunu ni Jahowa di nasida.\n34Dung i dibahen nasida ma goar ni pangulonan i angka tanoman ni hahisapon, ala disi tartanom bangso na hisapan i.\n35Dung i borhat ma bangso i sian angka tanoman ni hahisapon tu Hazerot, laos tinggal di Hazerot i nasida.


1 Tawarikh 9 (TOBA)\nI. Angka isi ni Jerusalem sian marga Juda dohot Benjamin 1-9. II. Sian angka malim dohot halak Lepi 10-16. III. Angka tohonan ni halak Lepi 17-34. IV. Angka isi ni Gibeon. Partuturan ni si Saul 35-44.\n1(I.) Jadi sandok Israel tarsurat tu bagasan aturan sundutsundut, jala ida ma, nunga tarsurat nasida di bagasan buku ni angka raja sian Israel: Alai anggo halak Juda tarbuang do tu Babel ala pangoseoseonna.\n2Ia isi ni tano i parjolo, angka na maringan di partalianna be dohot di bagasan hutana be, i ma halak Israel, angka malim, halak Lepi dohot angka parhalado di joro (Netinim).\n3Maringan di Jerusalem do deba sian halak Juda, tole sian halak Benjamin, sian halak Epraim dohot Manasse.\n4Si Utai, i ma anak ni si Amihud, i ma anak ni si Omri, i ma anak ni si Imri, i ma anak ni si Bani, sian pinompar ni si Peres anak ni si Juda.\n5Ia sian halak Siela: Si Asaya, buhabajuna ro di angka anakna.\n6Ia sian anak ni si Jara: Si Jeuel dohot angka hahaanggina, onom ratus siapulu halak toropna.\n7Ia sian pinompar ni Benjamin: Si Sallu, anak ni si Mesulam, i ma anak ni si Hodopia, i ma anak ni si Hassenuna.\n8Tole si Ibnia, anak ni si Jeroham dohot si Ela, anak ni si Usi, i ma anak ni si Mikhri, dohot si Mesulam, anak ni si Sepatia, i ma anak ni si Reguel, i ma anak ni si Ibnia.\n9Ro di angka hahaanggina marsundutsundut, sia ratus limapulu onom halak toropna. Luhutna i halak partogi marompuompu, di pinompar ni ompunasida.\n10(II.) Alai anggo sian angka malim: Si Jedaia, si Johaiarib, si Jakin.\n11Tole si Azaria, anak ni si Hilkia, i ma anak ni si Mesulam, i ma anak ni si Sadok, i ma anak ni si Merayot, i ma anak ni si Ahitub, sada induk di joro ni Debata.\n12Tole muse si Adaya, anak ni si Jeroham, i ma anak ni si Pashur, i ma anak ni si Malkia; tole si Maasai, anak ni si Adiel, i ma anak ni si Jahsera, i ma anak ni si Mesulam, i ma anak ni si Mesilemit, i ma anak ni si Immer.\n13Tole angka hahaanggina, angka partogi di pinompar ni ompuna, saribu pitu ratus onompulu halak toropna, angka halak na pande mangaradoti ulaon di bagasan joro ni Debata.\n14Alai anggo sian halak Lepi, sian pinompar ni si Merari: Si Semaya, anak ni si Hasup, i ma anak ni si Asrikam, i ma anak ni si Hasabya.\n15Tole si Bakbakkar, si Heres, si Galal, si Matania, anak ni si Mika, i ma anak ni si Sikri, i ma anak ni si Asap.\n16Tole muse si Obaja, anak ni si Semaya, i ma anak ni si Galal, i ma anak ni si Jedutun; tole si Berekia, anak ni si Asa, i ma anak ni si Elkana, na maringan di bagasan angka sosor ni halak Netopa i.\n17(III.) Tole angka sijaga pintu: Si Sallum, si Akkub, si Talmon dohot si Ahiman rap dohot angka hahaanggina; alai si Sallum do anggo partogina.\n18Jala rasirasa nuaeng sai di lambung bahal ni rajai tungkan habinsaran nasida marjaga parsaroan ni halak Lepi.\n19Ia si Sallum, anak ni si Kora, i ma anak ni si Eliasap, i ma anak ni si Kora dohot hahaanggina sian pinompar ni ompuna, halak Kora ma nampuna ulaon ni todoan i, asa marjaga nasida di lobulobu laho bongot tu undungundung i, suang songon ompunasida i di parsaroan ni Jahowa, asa dijaga nasida pintu haroroan.\n20Jala si Pinehas, anak ni si Eleasar induk nasida na jolo, ai Jahowa do mandongani ibana.\n21Ia si Sakaria, anak ni si Meselemya, sijaga pintu di undungundung parluhutan i.\n22Luhut nasida halak na pinillit do bahen sijaga pintu, dua ratus sampulu dua halak toropna; nunga tarsurat nasida di aturan sundutsundut mangihuthon hutana be; nunga dipabangkit si Daud dohot si Samuel panurirang i nasida hian tu tohonanna, ala burju nasida.\n23Asa nasida ro di anaknasida i tongtong sijaga pintu di joro ni Jahowa, i ma di lambung bagas undungundung, asa jagaonna.\n24Mangihuthon desa na opat i jongjong angka parjaga i, di purba, di pastima, di utara dohot di dangsina.\n25Alai anggo hahaangginasida di bagasan angka sosor, ingkon ro be ganup papituarihon, asa rap nasida.\n26Ai ingkon burju mangaradoti tohonanna na opat halak induk ni angka sijaga pintu, i ma halak Lepi; jala nasida do panahatan ni bilut dohot angka arta di joro ni Debata.\n27Marborngin nasida huhut humaliang joro ni Debata, ai nasida do panahatan ni parhalan, jala nasida mangungkap pintu ganup sogot.\n28Adong huhut deba sian nasida panahatan ni ulaula ni tohonan i, ai ingkon jolo dibilang mamboan tu bagasan dohot paruarhon muse.\n29Adong huhut deba sian nasida panahatan ni sude ulaula angka na pinangke di na songkal sahali, tole paturehon itak, anggur, miak, daupa dohot pamurpuri.\n30Adong muse deba sian angka anak ni malim, angka na mamandei miak na hushus pangkeon laho mamiahi.\n31Jala si Matitia sian halak Lepi, buhabaju ni si Sallum, halak Kora, panahatan ni todoan patureture sigorengon di bagasan balanga.\n32Ia sian pinompar ni si Kohat, angginasida i adong deba panahatan ni roti radean paradeonna ganup ari Sabbat.\n33Adong huhut deba sian nasida angka parende, jujungan ni halak Lepi marompuompu, angka na malua sian ulaon di bagasan bilut, ai borngin dohot arian sai tole nasida mangaradoti ulaonna.\n34Ai nasida do jujungan ni halak Lepi marompuompu, mangihuthon sundutnasida i; jala maringan di Jerusalem do angka jujungan i.\n35(IV.) Alai maringan di Gibeon do: Si Jeiel, ama ni si Gibeon, ia goar ni jolmana Maaka.\n36Ia anak buhabajuna si Abdon, dung i: Si Sur, si Kis, si Baal, si Ner, si Nadab.\n37Si Gedor, si Ahio, si Sakaria dohot si Mikhlot.\n38Ia si Mikhlot manubuhon si Simea; nasida pe maringan do di Jerusalem rap dohot angka hahaanggina patondong be.\n39Ia si Ner manubuhon si Kis, na manubuhon si Saul; ia si Saul manubuhon si Jonatan, si Malkisua, si Abinadab dohot si Esbal.\n40Ia anak ni si Jonatan i ma si Meribaal, na manubuhon si Mika.\n41Ia angka anak ni si Mika: Si Piton, si Melek dohot si Terea.\n42Ia si Ahas manubuhon Jarah, na manubuhon: Alemet, si Asmapet dohot si Simri, na manubuhon Mosa.\n43Ia si Mosa manubuhon si Binea na manubuhon si Repaim, anak ni muse si Eleasa, anak ni muse si Asel.\n44Onom do ia anak ni si Asel, angka na margoar: Si Asrikam, si Boheru, si Ismael, si Searia, si Obaja, dohot si Hanan; i ma angka anak ni si Asel.


Yohanes 8 (TOBA)\nI. Taringot tu boruboru na targombang 1-11. II. Kristus do panondang ni portibi on 12-20. III. Sian sibolis do halak Jahudi 21-47. IV. Jesus do jumolo sian si Abraham 48-59\n1(I.) Dung i laho ma Jesus tu balian, tu dolok Jetun.\n2Alai torang ni arina i, diulahi laho tu bagas joro i, jadi ro ma nasa natorop i manopot Ibana; laos hundul Ibana mangajari nasida.\n3Dung i ditogihon angka sibotosurat dohot Parise ma sada boruboru na targombang tu jolona, dipajongjong ma ibana tusi.\n4Dung i ninna nasida ma mandok Ibana: Guru, na marlangka pilit do boruboru on, gabe tardapot.\n5Didok patik ni si Musa, pantinggangkononhon batu tu angka sisongon i. Ia Ho, dia ma pandokmu?\n6Alai didok nasida pe songon i, na laho mangunjuni Ibana do, asa adong dalan mangaluhon Ibana. Alai dipaunduk Jesus ma Ibana manurati dohot jarijarina tu tano i.\n7Alai dung sai didatdati nasida manungkun, dipadirgak ma Ibana huhut ma didok tu nasida: Manang ise sian hamu na so mardosa, i ma jumolo maninggangkon batu tu ibana.\n8Dung i dipaunduk muse ma Ibana manurati tu tano i.\n9Alai umbege i, laho be ma nasida sadasada, pininsang ni panggora ni rohana be, jumolo ma angka sintua i, gabe tinggal ma holan Jesus angkup ni boruboru i, na jongjong disi.\n10Dipadirgak Jesus ma dirina, jadi ninna ma mandok ibana: Didia do nasida, inang? Ndang adong na mandok uhumna tu ho?\n11Jadi ninna ma: Ndang adong, Tuhan! Dung i didok Jesus ma tu ibana: Ahu pe, ndang uhumonku ho. Laho ma ho; unang be ho mardosa tu joloan on!\n12(II.) Dung i diulahi Jesus muse manjamitai nasida, ninna ma: Ahu do Panondang ni portibi on. Na so tupa mardalan di na holom na mangihuthon Ahu; di ibana do tahe Panondang hangoluan.\n13Dung i didok angka Parise ma tu Ibana: Dirim do dihatindangkon Ho; ndang na sintong panindangionmi!\n14Dung i ninna Jesus ma mangalusi nasida: Sintong do panindangionku, nang diringku pe huhatindangkon; ai huboto do haroroanku dohot sitopotonku. Ndang diboto hamu haroroanku manang sitopotonku pe.\n15Mangihuthon pardagingon do panguhummuna; anggo Ahu, ndang huuhumi agia ise.\n16Jala ia manguhum pe Ahu, sintong do uhumhu. Ai ndada na mamunjung Ahu; na marsuru Ahu, i do donganku disi.\n17Nang di patik ni uhummuna tarsurat do: Na sintong do na hinatindangkon ni dua halak.\n18Ahu do manindangi taringot tu diringku; angkup ni i, Ama i na marsuru Ahu, I do mangkatindangkon Ahu.\n19Dung i didok nasida ma tu Ibana: Didia do Amangmu? Jadi dialusi Jesus, ninna ma: Ndang ditanda hamu manang Ahu, manang Damang pe. Aut na ditanda hamu Ahu, tandaonmuna do nang Damang i.\n20I ma dihatahon di bilut inganan ni arta, uju mangajari Ibana di bagas joro i. Ndang adong na manangkup Ibana, ai ndang dapot dope tingkina.\n21(III.) Dung i didok Jesus ma muse tu nasida: Na laho ma Ahu, gabe jalahanmuna ma Ahu; alai mate ma hamu di bagasan dosamuna. Ndang tardapothon hamu sitopotonki.\n22Dung i ninna angka Jahudi i ma: Na naeng maningkot Ibana ulaning, umbahen na didok: Ndang tardapothon hamu sitopotonki?\n23Dung i didok Jesus ma tu nasida: Anggo hamu, sian toru on do hamuna, na sian ginjang do anggo Ahu; na sian portibi on do hamuna, ndang sian portibi on anggo Ahu.\n24Nunga hudok antong tu hamu: Na mate ma hamu di bagasan dosamuna. Ai molo so porsea hamu, Ahu do Ibana, mate nama hamu di bagasan dosamuna.\n25Dung i ninna nasida ma mandok Ibana: Ai ise do Ho? Jadi didok Jesus ma tu nasida: Sandok, naung huhatahon tu hamu, i do Ahu!\n26Godang do sihataonku dohot sipinsangonku taringot tu hamu. Alai Parsintong i do marsuru Ahu; jala angka na hubege sian Ibana, i do huhatahon tu portibi on.\n27Ndang mananda nasida, Ama i do na nidokna disi.\n28Dung i didok Jesus ma tu nasida: Dung pe dipatimbo hamu Anak ni jolma i, asa botoonmuna, Ahu do i, jala na so mambahen agia aha Ahu anggo sian roharohangku sandiri; alai songon pinodahon ni Damang tu Ahu, songon i do huhatahon.\n29Jala na marsuru Ahu, i do mandongani Ahu. Ndang dung ditadingkon Ibana sasada Ahu, ai tongtong do hubahen lomo ni rohana.\n30Asa di na mangkatahon i Ibana, torop ma gabe porsea di Ibana.\n31Dung i didok Jesus ma tu angka Jahudi, naung gabe porsea di Ibana: Molo mian hamu di bagasan hatangku, sintong ma hamu siseanku.\n32Dung i tandaonmuna ma na sintong i, jala paluaon ni na sintong i ma hamu.\n33Jadi dialusi nasida ma Ibana, ninna ma: Pinompar ni si Abraham do hami; ndang dung hami mangadop di halak. Boasa dohononmu: Paluaon ma hamu?\n34Dung i didok Jesus ma mangalusi: Na tutu situtu do na hudok on tu hamu: Hatoban ni dosa do ganup na mangula dosa.\n35Ndada tongtong hot di bagas anggo hatoban, Anak i do disi tongtong.\n36Molo dipalua Anak i hamu, na malua situtu ma hamu.\n37Huboto do hamu pinompar ni si Abraham; alai dilului hamu do dalan mambunu Ahu, ai ndang siat hatangku tu hamu.\n38Na huida di Damang, i do huhatahon; hamu pe antong, na binegemuna di amamuna, i do diula hamu.\n39Dung i ninna nasida ma mangalusi: Si Abraham do amanami! Dung i didok Jesus ma: Anggo angka anak ni si Abraham do hamu, ulaonmuna ma angka pambahenan ni si Abraham.\n40Alai dilului hamu do dalan mambunu Ahu on, na paboahon tu hamu hasintongan na hubege sian Debata. Ndang songon i pambahen ni si Abraham.\n41Diula hamu do angka na niula ni amamuna. Dung i didok nasida ma tu Ibana: Apala na tubu sinalong hami: Sada do amanami, i ma Debata.\n42Dung i didok Jesus ma tu nasida: Aut ni Debata amamuna, holong ma rohamuna di Ahu. Ai sian Debata do Ahu borhat ro tu on; ai ndang ro Ahu sian roharohangku, Ibana do marsuru Ahu.\n43Boasa so diantusi hamu pangkataionku? Ala so tartangihon hamu hatangku.\n44Na marama tu sibolis do hamu, jala sinangkap ni roha ni amamuna do naeng patupaonmuna. Sibunu jolma do ibana sian mulana i, ndang tindang ibana di hasintongan, ai ndang adong hasintongan di bagasan rohana. Jumpa dihatahon gabus, na di dirina hian ma dihatahon disi, ai pargapgap do ibana jala ama ni gapgap.\n45Alai molo Ahu mangkatahon hasintongan, gabe ndang porsea hamu di Ahu.\n46Ise sian hamu na padapot Ahu di dosangku? Alai anggo huhatahon na tutu, boasa so porsea hamu di Ahu?\n47Ganup na sian Debata, tangihonon ni i do hata ni Debata. Ala so sian Debata hamu, umbahen na so ditangihon hamu Ahu.\n48(IV.) Dung i didok angka Jahudi ma mangalusi Ibana: Nda tigor na hudok hami: Halak Samaria do Ho; na sibolison do Ho?\n49Jadi dialusi Jesus ma: Ndang na sibolison Ahu; alai hupasangap do Damang, jadi hamu do mangaleai Ahu.\n50Ianggo Ahu ndang hulului sangaphu; adong do na mangaluluisa jala na manguhumi.\n51Na tutu situtu do na hudok on tu hamu: Molo adong na mangaradoti hatangki, ndang idaon ni i hamatean salelenglelengna.\n52Gabe didok angka Jahudi ma tu Ibana: Apala nuaeng ma huboto hami, naung sibolison Ho; na mate do si Abraham ro di angka panurirang i, gabe didok Ho: Molo adong na mangaradoti hatangku, na so tupa aeon ni i hamatean salelenglelengna, nimmu.\n53Ai umbalga do Ho sian si Abraham, amanami, na mate i? Angka panurirang pe mate do. Ai ise do Ho di roham?\n54Dung i dialusi Jesus ma: Molo Ahu pasangap diringku, na soada ma sangaphu. Damang i, na nidokmuna Debatamuna, i do na pasangap Ahu.\n55Ndang ditanda hamu Ibana; alai anggo Ahu hutanda do Ibana. Aut hudok: Ndang hutanda Ibana, pargapgap ma Ahu doshon hamu; alai hutanda do Ibana jala huradoti do hatana.\n56Marolopolop do si Abraham, amamuna i, ala naeng idaonna aringki; jadi saut ma diida, gabe las ma rohana.\n57Dung i didok angka Jahudi i ma mandok Ibana: Ndang tuk dope Ho limapulu taon; tung diida Ho ma si Abraham?\n58Dung i ninna Jesus ma mandok nasida: Na tutu situtu do na hudok on tu hamu: Jumolo hian do Ahu asa tubu si Abraham.\n59Dung i dihindat nasida ma batu laho maninggangkon tu Ibana, alai buni ma Jesus laho sian bagas joro i.


JOHANNES 14 - BIBLE & BUKU ENDE ONLINE\n14:1 Unang ma bonsa rohamuna! Porsea ma hamu di Debata, jala porsea ma hamu di Ahu!\n14:2 Torop do inganan di bagas ni Damang. Aut so i, dohononku ma tu hamu: Na laho do Ahu mangarade inganan di hamu?\n14:3 Jala laho pe Ahu mangarade inganan di hamu, sai mulak do Ahu mangalap hamu, asa rap hamu dohot Ahu!\n14:4 Jala diboto hamu do dalan tu inganan sitopotonki.\n14:5 Dung i ninna si Tomas ma mandok Ibana: Ndang huboto hami, manang tudia Ho laho, Tuhan: Jala sian dia ma botoonnami dalan i?\n14:6 Gabe didok Jesus ma tu ibana: Ahu do dalan i dohot hasintongan dohot hangoluan. Ndang adong na sahat tu Ama i, ia so marhite sian Ahu.\n14:7 Anggo ditanda hamu Ahu, tandaonmuna do nang Damang i. Olat ni on ma ditanda hamu Ibana jala diida hamu Ibana.\n14:8 Gabe didok si Pilippus ma tu Ibana: Patuduhon tu hami Ama i, ale Tuhan, asa sombu rohanami!\n14:9 Jadi didok Jesus ma: Nunga pola na sai leleng Ahu rap dohot hamu, laos so ditanda ho dope Ahu, ale Pilippus. Na marnida Ahu, marnida Ama i do; boasa ma dohononmu: Patuduhon tu hami Ama i?\n14:10 Ndang porsea ho, Ahu di bagasan Ama i jala Ama i di bagasan Ahu? Apala sian roharohangku huhatahon hata angka na hudok tu hamu. Ama i na maringanan di bagasan Ahu, i do patulus angka ulaonna i.\n14:11 Porsea ma hamu di Ahu: Di bagasan Ama i do Ahu jala di bagasan Ahu do Ama i; molo so i, ala ni angka ulaon i ma hamu porsea!\n14:12 Na tutu situtu do na hudok on tu hamu; Patupaon ni na porsea di Ahu do songon angka ulaon na huula i; na sumurung sian i dope patupaonna tahe, ai na laho ma Ahu tu Damang.\n14:13 Asa manang aha pangidoanmuna marhitehite Goarhu, patupaonku do, asa marsangap Ama i di bagasan Anak i!\n14:14 Molo dipangido hamu manang aha sian Ahu marhitehite Goarhu, patupaonku ma i!\n14:27 Dame do hutinggalhon di hamu; dame na di Ahu, i do hulehon di hamu. Ndang songon pangalehon ni portibi on pangalehonku. Unang ma bonsa jala unang ma mabiar rohamuna!\n14:28 Nunga dibege hamu hatangku: Na laho ma Ahu, jala na ro do Ahu muse manopot hamu. Aut na holong rohamuna mida Ahu, las ma rohamuna, ala laho Ahu manopot Ama i; ai umbalga do Damang asa Ahu.\n14:29 Asa nunga hupaboa i hian tu hamu, andorang so jumpang dope, asa porsea hamu, dung songgop.\n14:30 Ndang haru godang be hatahononku tu hamu, ai na ro ma raja ni portibi on; ndang adong dihana i nian di Ahu.\n14:31 Alai naeng ma botoon ni portibi on, na holong do rohangku di Ama i jala sipasaut pandok ni Ama i do Ahu. Onpe, hehe ma hamu, laho ma hita sian on!


Nehemia 4 | Alkitab TOBA\n← Nehemia 5\nNehemia 3 →\n4:1 Alai dung dibege si Sambalat, si Tobia, halak Arab, halak Amoni dohot halak Asdodi, lam simpan hape angka parik ni Jerusalem, nunga pola mamungka tutup angka bungbungna na sai laon, gabe tarrimas situtu nasida.\n4:2 Rap marbulan ma nasida sude mangondam ro marporang dompak Jerusalem, asa manggaori huta i nian.\n4:3 Alai martangiang do anggo hami tu Debatanami jala hupajongjong hami angka parhal mangalo nasida arian dohot borngin, asa unang dirampok nasida hami.\n4:4 Dung i didok halak Juda ma: Nunga surut gogo ni halak parhuli jala godang dope turanggong i, dibahen i ndang tarbahen hita pasunhon parik i.\n4:5 Alai roha ni angka alonta mandok: Ndang jadi botoonnasida, jala ndang jadi idaonna manang aha, paima sahat hita tu tongatonganasida, asa mangaragehon nasida jala manundati ulaonnasida i.\n4:6 Alai dung ro deba halak Jahudi, angka na maringan di lambungnasida i, palumba hami pola sampulu hali taringot tu saluhut inganan, haroroan ni musu dompak hami.\n4:7 Jadi hupajongjong hami ma halak situan na torop mangihuthon partubuna bahen parjaga di inganan angka na rumodop, di pudi ni parik i huhut patioptiop podang, hujur dohot sior.\n4:8 Jadi dung hutangkasi, hehe ma ahu, huhut mandok tu halak na sangap dohot tu angka induk dohot tu pasipasi ni halak situan na torop: Unang hamu mabiar mida nasida, sai paingotingot hamu ma Tuhan i na timbul jala na songkal sahali, jala marporang ma hamu humongkop hahaanggimuna, angka anakmuna dohot borumuna, jolmamuna dohot bagasmuna.\n4:9 Alai dung tarbortik dibege angka musunami naung huboto hami hape luhutna i, jala naung disundati Debata tahinasida i, mulak ma hami sude manahopi parik i, ganup tu ulaonna be.\n4:10 Jadi olat ni ari na sasada i marsatonga nama angka naposongku mangula ulaon i, anggo na satonganari nasida patioptiop hujur, lombulombu, sior, jala marbaju partahanan; jala angka induk i jongjong di pudi ni sandok pinompar ni Juda.\n4:11 Ia halak angka na pajongjong parik i dohot halak na mangkuli tano dohot halak na pausungkon, tanganna na sada dipangke mulaulaon, jala tanganna na sadanari patioptiop sinjata.\n4:12 Ai sude halak na tole mulaulaon manandang be podangna, laos songon i mangula; jala halak na mamalu sangka jongjong di lambungku.\n4:13 Ai ningku ma tu halak na sangap dohot tu angka induk dohot tu pasipasi ni na torop i: Godang do ulaon i jala lambas jala mampar di atas parik i do hita, ganup holang sian donganna.\n4:14 Manang sian inganan dia dibege hamu soara ni sangka i, ingkon tusi ma hamu marpungu mandapothon hami! Debatanta i do anggo marporang humongkop hita!\n4:15 Antong tole be ma hita mangaringkoti ulaon i. Jadi satonga sian nasida patioptiop hujur sian andos torang sahat ro di na mullop angka bintang.\n4:16 Angkup ni hudok uju i tu situan na torop i: Ingkon ganup hita marborngin di Jerusalem rap dohot naposona be, asa marhal hita ia bornginna i, jala mangaringkoti ulaon ia arian.\n4:17 Alai nang ahu, nang angka hahaanggingku, nang angka naposongku, nang angka baoa parhal, angka na mangihuthon tu ahu, ndang dung hutanggali hami ulosnami; ganup patioptiop sinjatana laho haduru.


Ulaon ni Apostel 14 | Bibel online |Terjemahan Dunia Baru\nUlaon ni Apostel 14:1-28\nLam martamba na porsea di Ikonium alai adong paraloan (1-7)\nDirimpu do nasida debata tingki di Listra (8-18)\nSi Paulus malua sian angka halak na mandangguri ibana (19, 20)\nPatoguhon angka huria (21-23)\nMulak muse tu Antiokia na di Siria (24-28)\n14 Di Ikonium, masuk ma si Paulus dohot si Barnabas tu sinagoga* ni halak Jahudi. Dipasahat nasida do denggan barita i, alani i torop ma halak Jahudi dohot halak Junani na gabe porsea. 2 Alai dipamohop-mohop halak Jahudi na so porsea i ma roha ni angka halak na sian bangso na asing, asa sogo roha ni nasida tu si Paulus dohot tu si Barnabas. 3 Leleng do si Paulus dohot si Barnabas marbarita disi di bagasan habaranion marhite huaso ni Jahowa. Dilehon Debata do tu nasida huaso mambahen angka tanda halongangan,* laho patoguhon barita ni nasida taringot tu asi ni roha ni Debata na mansai balga i. 4 Alai gabe tarbagi ma penduduk ni kota i, na deba mamihak tu halak Jahudi na deba nai mamihak tu angka apostel. 5 Marsangkap ma angka halak na sian bangso na asing, halak Jahudi dohot angka pamimpin ni nasida mambahen na hansit tu angka apostel i jala mandangguri nasida dohot batu. 6 Alai tarboto ma i tu angka apostel i. Lari ma nasida tu kota Likaonia, tu Listra, tu Derbe dohot tu angka huta na di humaliangna. 7 Jala tongtong do dibaritahon nasida barita na uli disi. 8 Di Listra adong ma sahalak baoa na lumpu mulai sian tubu. Ndang boi ibana mardalan jala hundul do ibana 9 manangihon si Paulus mangkatai. Dibereng si Paulus ma dompak ibana jala diida ma na porsea do ibana boi dipamalum. 10 Gogo ma didok si Paulus, “Jongjong ma ho.” Pintor jongjong ma baoa i jala mardalan. 11 Dung diida natorop i na binahen ni si Paulus, marsurak ma nasida di bahasa Likaonia, ninna ma, “Nunga ro angka debata tu hita songon rupa ni jolma!” 12 Dibahen nasida ma goar ni si Barnabas Zeus jala si Paulus Hermes ala ibana do na jotjot mangkatai. 13 Dung i ro ma malim ni debata Zeus tu harbangan ni kota i. Ai di jolo ni kota i do pamelean tu debata Zeus. Diboan ibana ma angka lombu jantan dohot angka mahkota na sian bulung-bulung, asa rap ibana dohot jolma natorop i mamelehon pelean tu si Paulus dohot tu si Barnabas. 14 Dung dibege apostel Barnabas dohot apostel Paulus sangkap ni nasida i, diribakkon nasida ma pangkean ni nasida jala marlojong tu tonga-tonga ni natorop i. Gogo ma didok nasida, 15 “Ale angka dongan, boasa bahenonmu songon on? Jolma na gale do hami songon hamu. Na laho paboahon barita na uli do hami tu hamu, asa ditadingkon hamu ulaon na so marguna sisongon on jala asa sombaonmu Debata na manompa langit, tano, laut dohot nasa isina. 16 Di tingki naung salpu, dipasombu Ibana do sude bangso mangulahon lomo ni roha ni nasida be. 17 Alai sai dipatuduhon Debata do ise Ibana marhite angka ulaonna na denggan. Dilehon do tu hamu udan sian langit dohot musim panen. Dilehon do tu hamu gok sipanganon dohot las ni roha.” 18 Nang pe naung didok songon i, ndang tarambatan ni si Paulus dohot si Barnabas natorop i asa unang mangalehon pelean tu nasida. 19 Alai ro ma halak Jahudi sian Antiokia dohot sian Ikonium. Dijujui nasida ma natorop i mandangguri si Paulus. Dung i disarat nasida ma ibana tu luar ni kota i, ai dirimpu nasida do naung mate ibana. 20 Dung ro angka sisean i jala jongjong di lambungna, hehe ma ibana dung i masuk ma muse tu kota i. Marsogot nai, borhat ma ibana dohot si Barnabas tu Derbe. 21 Dibaritahon nasida ma barita na uli di kota i jala torop ma na gabe sisean. Dung i mulak ma muse nasida tu Listra, tu Ikonium dohot tu Antiokia. 22 Dipatogu nasida ma roha ni angka sisean na di kota i asa tongtong marhaporseaon. Didok nasida ma, “Ingkon bolusonta do godang hasusaan laho masuk tu Harajaon ni Debata.” 23 Asing ni i, dipillit si Paulus dohot si Barnabas ma angka sintua di ganup huria. Martangiang ma nasida, marpuasa, jala dipasahat nasida ma angka sintua i tu Jahowa naung hinaporseaan ni nasida. 24 Dung i borhat ma si Paulus dohot si Barnabas, dibolus nasida ma Pisidia jala sahat ma nasida di Pampilia. 25 Dung dibaritahon nasida hata ni Debata di Perge, borhat ma nasida tu Atalia. 26 Sian i markapal ma nasida tu Antiokia. Di kota i do najolo angka dongan sahaporseaon manangiangkon nasida tu Debata asa dipasu-pasu* ulaon ni nasida, i ma ulaon naung sae diulahon nasida. 27 Dung sahat nasida di Antiokia, dijou nasida ma sude angka na di huria i marpungu. Dipaboa nasida ma godang na binahen ni Debata marhite nasida. Jala dipaboa nasida do muse naung dibungka Debata dalan tu angka bangso na asing asa porsea tu Ibana. 28 Dung i leleng do si Paulus dohot si Barnabas tading rap dohot angka sisean i.\n^ As. “asi ni roha na mansai balga”. Ida di Kamus.


Kisah Para Rasul 19 (TOBA)\n<< Kisah Para Rasul 19 >>\nI. Apostel Paulus di huta Epesus 1-22. II. Guntur na binahen ni tungkang perak Demetrius 23-41\n1(I.) Alai uju di huta Korint si Apollos, didalani si Paulus ma angka luat na tungkan dolok sahat ro di huta Epesus, jadi jumpangsa ma disi deba sisean.\n2Dung i ninna ma mandok nasida: Naung dijalo hamu do Tondi Parbadia, di na gabe porsea hamu? Alai ninna nasida ma mandok ibana: So hea hubege hami, adong Tondi Parbadia!\n3Dung i ninna ma: Ai pandidion dia do dijalo hamu? Jadi didok nasida ma: Pandidion ni si Johannes do.\n4Dung i didok si Paulus ma: Ia pandidion ni si Johannes, na mandokkon paubahon roha do; ai diapoi do natorop i mangkaporseai na naeng ro sian pudina, i ma Jesus.\n5Umbege i nasida, dipadidihon be ma dirina tubagasan Goar ni Tuhan Jesus.\n6Jadi di na mangampehon tanganna si Paulus tu nasida, songgop ma Tondi Parbadia tu nasida, jadi mangkatahon di hata na asing ma nasida dohot manurirangi.\n7Alai intap sampuludua halak do nasida pungu.\n8Dung i laho ma ibana tubagasan parguruan, hiras ma rohana marjamita disi leleng ni tolu bulan; dipatorang jala dipasingothon pangalaho ni harajaon ni Debata.\n9Alai dipajogal na deba do rohana jala ndang mangoloi huhut dope manginsahi agama i di jolo ni natorop i, jala ditadingkon ibana ma nasida; dipapulik ma angka sisean i, jadi di sikola ni si Tiranus ma ibana marjamita ganup ari.\n10Leleng ni dua taon ma sai songon i gabe sange ma dibege saluhut pangisi ni luat Asia hata ni Tuhan i, nang Jahudi nang Junani pe.\n11Jala angka hagogoon na sumurung do diula Debata marhite sian tangan ni si Paulus.\n12Pola do dipamboan halak angka sekka dohot sampesampe na sian dagingna tu angka na hansitan i, gabe munsat do angka sahit sian nasida, ruar do nang angka tondi na hodar.\n13Jadi adong ma deba Jahudi na maotaot, angka sipabali begu, na manguji mangkatahon Goar ni Tuhan Jesus tu angka partondi na hodar i, angka ninna ma: Mangasahon Jesus, na binaritahon ni si Paulus i, hupabali ma hamu!\n14Angka anak ni si Sikewa, sada malim ni Jahudi, pitu halak do na mambahensa.\n15Alai ninna tondi na hodar i ma mangalusi nasida: Na hutanda do anggo Jesus i, si Paulus pe huboto do; alai anggo hamu, ise do hamu?\n16Laos ditahopi jolma partondi na hodar i ma nasida, dipatunduk ma nasida duansa, digosagosa, pola marsaemara jala mabugang nasida maporus sian jabu i.\n17Jadi diboto saluhut halak Jahudi ma i ro di halak Junani na maringanan di huta Epesus, gabe songgop ma biar tu rohanasida saluhut, jadi tongam ma Goar ni Tuhan Jesus.\n18Jadi torop sian angka naung gabe porsea ro manopoti jala paboahon bahenbahenannasida.\n19Jala lan do sian angka mangulahon hadatuon najolo palunggukkon angka pustaha i, disoksohi ma i di jolo ni saluhutna; dung i diasam ma argana, jadi dapot ma limapulu ribu rupia.\n20Songon i ma lam rarat jala lam hot hata i hombar tu hagogoon ni Tuhan i.\n21Salpu i, ditahi roha ni si Paulus ma, naeng mardalan tu huta Jerusalem, mamolus sian luat Makedonia dohot Akaya; ai ninna ma: Ia dung sian i ahu, ingkon dohot ma huta Rom idaonku.\n22Jadi disuru ma dua halak parhobasna, i ma si Timoteus dohot si Erastus, tu luat Makedonia; alai anggo ibana mangulon dope jolo di Asia.\n23(II.) Alai tubu ma uju i guntur bolon siala agama i.\n24Ai adong ma sahalak tungkang perak na margoar Demetrius, sipauli angka bagas joro perak ni debata Artemis; na nia do pangomoan dipatongon tu angka pande i.\n25Dipapungu ibana ma angka pande i ro di angka pangulanasida, didok ma: Diboto hamu do, ale, sian ulaon on do sinadonganta.\n26Diida jala dibege hamu do, ndada holan di Epesus on, tung hira di sandok luat Asia dihatahatai jala dipabalik si Paulus on do torop halak, didok do: Ndang na tutu Debata, ia angka na pinauli ni tangan.\n27Jala ndada holan pandaramanta on tarmara laho mago; dohot do tahe debata Artemis na balga i, na sinomba ni liat Asia i dohot isi ni portibi on, gabe lea jorona jala ambolong hamuliaonna.\n28Alai umbege hata i, gok rimas ma rohanasida, jala gogo ma dijoujouhon: Na balga do Artemis ni halak Epesus!\n29Jadi guntur situtu ma nasida na sahuta i: Ria ma nasida manahopi bagas painonduran, laos disarat ma tusi si Gayus dohot si Aristarkus, halak Makedonia, dongan ni si Paulus i.\n30Jadi naeng ma laho si Paulus tu tongatonga ni halak i; alai ndang diloas angka sisean i.\n31Pola dohot do deba sian angka pangituai sian luat Asia, alealena i, marsuru mangelehelek ibana, unang laho tu painonduran i.\n32Alai asingasing be do dipanjoujouhon nasida; ai tung na gaor do na pungu i, jala godangan do na so umboto, manang ala ni aha umbahen na marpungu.\n33Alai sian tongatonga ni natorop i dipajolo angka Jahudi ma si Aleksander, dung jolo diajari. Jadi dihiraphon ma tanganna, laho manariashon hatana tu natorop i.\n34Alai dung diboto nasida, halak Jahudi ibana, sada nama soara ni saluhutna, hira dua jom do lelengna dipanjoujouhon: Balga do Artemis ni halak Epesus!\n35Alai dipasonang juaratulis i ma natorop i, ninna ma: Hamu halak Epesus! Halak dia ma na so umboto, huta Epesus do parhalado di Artemis na balga i, nang di gombaranna na madabu sian ginjang!\n36Ndang na targaga i antong; dibahen i tama sonang hamu, unang pola tarsomong mambahen manang aha.\n37Ditogihon hamu do angka halak on tuson, so manang sisoro ugasan ni bagas joro manang panginsahi di debatanta i nasida.\n38Alai molo tung adong alualu ni si Demetrius dohot angka donganna pande dompak manang ise, adong do angka panguhuman dohot angka panggomgomi; disi ma nasida masialusan.\n39Alai molo na asing dilului hamu, di parluhutan i ma pinaputus i!\n40Atik beha dialuhon hita maon, ala ni guntur sisadari on; so haru adong paralaan na mambahen lias hita taringot tu na guntur on.\n41Songon i ma hatana, pamulihon na pungu i.


II KRONIKA 17 - BIBLE & BUKU ENDE ONLINE\n17:1 Dung i si Josapat, anakna i, bangkit raja singkatna, jala dipatomos dirina mangalo Israel.\n17:2 Ai disagihon do angka parangan di saluhut huta ni Juda angka na gonting i, dipambahen huhut angka parduaan parangan di tano Juda dohot di huta ni Epraim, angka na pinapatu ni si Asa amana i.\n17:3 Jala didongani Jahowa do si Josapat, ala marparange ibana di bagasan dalan ni si Daud ompuna i, angka na parjolo i, jala ndang marsungkun ibana tu angka Baal.\n17:4 Sai dilului rohana do tahe Debata ni amana, jala marparange ibana di bagasan angka tonana, ndang songon pambahenan ni halak Israel dibahen.\n17:5 Jadi dipahot Jahowa ma harajaon i di bagasan tanganna, pola sandok halak Juda mangalehon silua tu si Josapat, gabe marhamoraon jala marhamuliaon situtu ibana.\n17:6 Jadi dung lam marsihohot rohana marparange di angka dalan ni Jahowa, lam dipaholang dope angka joro parsantian dohot sombaon Asera sian Juda.\n17:7 Tole patolutaonhon hinarajaonna i dipaborhat ma angka indukna: Si Benhail, si Obaja, si Sakaria, si Netaneel dohot si Mikha, asa mangajari nasida di angka huta ni Juda.\n17:8 Dibahen huhut dongannasida halak Lepi: Si Semaya, si Netania, si Sebadia, si Asael, si Semiramot, si Jonatan, si Adonia, si Tobia dohot si Tob-Adonia halak Lepi; dongannasida muse: Malim Elisama dohot si Joram.\n17:9 Jadi mangajari ma nasida di Juda, dipaboanboan nasida huhut buku patik ni Jahowa, gabe diebati nasida sude huta ni Juda humaliang huhut mangajari halak situan na torop i.\n17:10 Dung i madabu ma songgotsonggot sian Jahowa songgop tu sude harajaon ni luat angka na humaliang Juda, gabe ndang hum marmusu dompak si Josapat.\n17:11 Tole deba halak Palistim mamboan silua perak tu si Josapat bahen sohe; nang halak Arab mamboan tu ibana dorbia, pitu ribu pitu ratus birubiru tunggal jala pitu ribu pitu ratus hambing tunggal.\n17:12 Jadi lam leleng, lam timbul ma si Josapat, pola marmulia situtu. Jadi dipungka ma di Juda angka huta na gonting dohot huta parpeopan bohal.\n17:13 Godang situtu bohal dipagukguk di angka huta ni Juda, ia angka baoa parmusu dohot ulubalang di Jerusalem do.\n17:14 Jala on do bilangannasida marompuompu. Sian Juda angka induk manguluhon saribu halak: Si Adna induk jala donganna tolu ratus ribu halak ulubalang niuluhonna.\n17:15 Jala donganna induk i ma si Johanan, jala dua ratus ualupulu ribu halak niuluhonna.\n17:16 Donganna induk muse i ma si Amasia, anak ni si Sikri, na pasahathon dirina tu Jahowa sian nasa rohana, jala dua ratus ribu ulubalang niuluhonna.\n17:17 Jala sian Benjamin: Si Eliada sada halak ulubalang jala na niuluhonna dua ratus ribu halak, angka na marsinjatahon sior dohot lombulombu.\n17:18 Jala donganna induk i ma si Josabad, jala na niuluhonna saratus ualupulu ribu halak, angka na tang be borhat tu parporangan.\n17:19 Angka i ma parhalado ni rajai, so padohot angka na sinagihon ni rajai tu bagasan huta angka na gonting di sandok Juda.


IV Musa 33 | Alkitab TOBA\n← IV Musa 34\nIV Musa 32 →\nAugust 21, 2008 · 13:45\n33:1 On do angka pangulonan ni halak Israel, angka naung ruar sian tano Misir rap dohot parangannasidai, marpandapotan tu si Musa dohot si Aron.\n33:2 Dung i disurathon si Musa ma haruruarnasida dohot pangulonannasida i hombar tu hata ni Jahowa, jala on do angka pangulonannasida i, dung ruar nasida.\n33:3 Borhat do nasida sian Ramses di bulan sipaha sada, di ari sampulu lima bulan sipaha sadai, manogotna i dung salpu Paska borhat ma halak Israel marhite sian tangan na timbul di adopan ni sude halak Misir.\n33:4 Tole anggo halak Misir mananom sude anak buhabaju, angka naung mate dibunu Jahowa tu tongatonganasida; mangonai uhum Jahowa huhut tu angka debatanasida i.\n33:5 Jadi dung borhat halak Israel sian Ramses, marsaro ma nasida di Sukot.\n33:6 Borhat muse nasida sian Sukot jala marsaro di Etham, na di partalpahan ni halongonan i.\n33:7 Borhat muse nasida sian Etham jala mamedu dompak Pihakirot, tondong ni Baal Zephon jala marsaro nasida di adopan ni Migdol.\n33:8 Borhat muse nasida sian Pihakirot jala taripar nasida di tongatonga ni laut tu halongonan jala mardalan nasida tolu ari daona di bagasan halongonan Etham jala marsaro nasida di Mara.\n33:9 Borhat muse nasida sian Mara jala sahat tu Elim; di Elim do sampulu dua mual dohot pitupulu harambir, laos marsaro nasida disi.\n33:10 Borhat muse nasida sian Elim jala marsaro martopihon laut arung.\n33:11 Borhat muse nasida sian laut arung jala marsaro di halongonan Sin.\n33:12 Borhat muse nasida sian halongonan Sin jala marsaro di Dopka.\n33:13 Borhat muse nasida sian Dopka jala marsaro di Alus.\n33:14 Borhat muse nasida sian Alus jala marsaro di Rapidim; hurangan aek siinumon bangso i disi.\n33:15 Borhat muse nasida sian Rapidim jala marsaro di halongonan Sinai.\n33:16 Borhat muse nasida sian halongonan Sinai jala marsaro di lambung tanoman ni halak angka na hisapan.\n33:17 Borhat muse nasida sian tanoman ni halak angka na hisapan jala marsaro nasida di Hazerot.\n33:18 Borhat muse nasida sian Hazerot jala marsaro di Ritma.\n33:19 Borhat muse nasida sian Ritma jala marsaro di Rimmon Peres.\n33:20 Borhat muse nasida sian Rimmon Peres jala marsaro di Libna.\n33:21 Borhat muse nasida sian Libna jala marsaro di Resa.\n33:22 Borhat muse nasida sian Resa jala marsaro di Kehelata.\n33:23 Borhat muse nasida sian Kehelata jala marsaro mardonokkon Seper.\n33:24 Borhat muse nasida sian Seper jala marsaro di Harada.\n33:25 Borhat muse nasida sian Harada jala marsaro di Makelot.\n33:26 Borhat muse nasida sian Makelot jala marsaro di Tahat.\n33:27 Borhat muse nasida sian Tahat jala marsaro di Tara.\n33:28 Borhat muse nasida sian Tara jala marsaro di Mitka.\n33:29 Borhat muse nasida sian Mitka jala marsaro di Hasmona.\n33:30 Borhat muse nasida sian Hasmona jala marsaro di Moserot.\n33:31 Borhat muse nasida sian Moserot jala marsaro di Bene Jaakan.\n33:32 Borhat muse nasida sian Bene Jaakan jala marsaro di Hor-Gidgad.\n33:33 Borhat muse nasida sian Hor-Gidgad jala marsaro di Jobata.\n33:34 Borhat muse nasida sian Jobata jala marsaro di Abrona.\n33:35 Borhat muse nasida sian Abrona jala marsaro di Esion Geber.\n33:36 Borhat muse nasida sian Esion Geber jala marsaro di halongonan Zin, i ma Kades.\n33:37 Borhat muse nasida sian Kades jala marsaro marbonahon dolok Hor di partalpahan ni Edom.\n33:38 Dung i nangkok ma malim Aron tu atas ni dolok Hor, nidokkon ni hata ni Jahowa, laos mate disi, di taon opatpulu dung ruar halak Israel sian Misir, di artia bulan sipaha lima.\n33:39 Jala marumur saratus duapulu tolu taon si Aron, uju na mate ibana di dolok Hor.\n33:40 Uju i ma tarbortik barita i tu halak Kanaan, tu raja Arad, na maringan di tano Kanaan tungkan dangsina, naung ro halak Israel.\n33:41 Borhat muse nasida sian dolok Hor jala masaro di Salmona.\n33:42 Borhat muse nasida sian si Salmona jala marsaro di Punon.\n33:43 Borhat muse nasida sian Punon jala marsaro di Obet.\n33:44 Borhat muse nasida sian Obet jala marsaro di dolok Abarim di partalpahan ni Moab.\n33:45 Borhat muse nasida sian dolok Abarim jala marsaro di Dibon-Gad.\n33:46 Borhat muse nasida sian Dibon-Gad jala marsaro di Almon Diblataim.\n33:47 Borhat muse nasida sian Almon Diblataim jala marsaro di dolok Abarim di adopan ni Nebo.\n33:48 Borhat muse nasida sian dolok Abarim jala marsaro di adaran Moab martopihon Jordan, tondong ni Jeriko.\n33:49 Jala marsaro nasida martopihon Jordan olat ni Betjesimot sahat ro di Abel Sitim di adaran Moab.\n33:50 Dung i ro ma hata ni Jahowa tu si Musa di adaran Moab martopihon Jordan, tondong ni Jeriko, ninna ma:\n33:51 Pasahat ma tu halak Israel hatangkon: Ia dung ditaripari hamu Jordan masuk tu tano Kanaan.\n33:52 Ingkon pabalionmuna sude isi ni tano i hian sian adopanmuna, jala ingkon bolaonmuna nasa ganaganaannasida sian batu; nang ganaganaannasida tuangan ingkon segaanmuna do, jala nasa tombaknasida ingkon lohaonmuna do.\n33:53 Laos ingkon hamu manean tano i jala maringan disi; ai nunga hulehon tano i tu hamu, asa soluhonmuna i.\n33:54 Jala ingkon bagionmuna tano i di hamu marmargamarga marhite sian rujiruji; molo torop halak bilanganna, ingkon pagandaonmu partalianna, molo otik, paotihonmuna huhut partalianna; manang dia tahe na tinudu ni rujiruji i di ganup, ingkon i do partalianna; marguru tu margamuna marompuompu, maruli partalian hamu.\n33:55 Alai tung sura so dipabali hamu isi ni tano i hian sian adopanmuna, angka pasipasina sian nasida tinebahonmuna i, ingkon gabe basir di bagasan matamuna jala gabe turatura di bagasan gontingmuna, jala sosahannasida ma hamu di tano na niingananmuna i.\n33:56 Jadi suman songon na sinangkap ni rohangku naeng bahenonku tu nasida, bahenonku do tu hamu.\nFiled under 04 IV Musa, 1 Padan Na Robi\nTagged as IV Musa


Die 10 Besten Hotels nahe Museo Tela Umbra\nBeste Hotels nahe Museo Tela Umbra, Citta di Castello\nLesen Sie Bewertungen zu Museo Tela Umbra.\n2.453 von 8.891 Unterkünften passen zu Ihren Filtereinstellungen. Alle Filter löschen\nFilternBeliebige Entfernung ab Museo Tela Umbra\n0,1 km von Museo Tela Umbra\n0,4 km von Museo Tela Umbra\n1,4 km von Museo Tela Umbra\n1,5 km von Museo Tela Umbra\n4,6 km von Museo Tela Umbra\n12,6 km von Museo Tela Umbra\n12,9 km von Museo Tela Umbra\n14,4 km von Museo Tela Umbra\n14,7 km von Museo Tela Umbra\n15,6 km von Museo Tela Umbra\n16,3 km von Museo Tela Umbra\n28,6 km von Museo Tela Umbra\n17,4 km von Museo Tela Umbra\n27,9 km von Museo Tela Umbra\n27,4 km von Museo Tela Umbra\n17,7 km von Museo Tela Umbra\n18,6 km von Museo Tela Umbra\n26,7 km von Museo Tela Umbra\n22,3 km von Museo Tela Umbra\n23,5 km von Museo Tela Umbra\n23,7 km von Museo Tela Umbra\n27,7 km von Museo Tela Umbra\n28,5 km von Museo Tela Umbra\n27,0 km von Museo Tela Umbra\n28,3 km von Museo Tela Umbra


Hosea 11 | Alkitab TOBA\n← Hosea 12\nHosea 10 →\nAugust 17, 2008 · 12:45\n11:1 Uju bajar dope Israel, holong rohangku mida ibana, jala sian Misir do hujou anakki.\n11:2 Lam tarjou nasida lam mandaodao nasida sian bohi ni panurirang; tu angka Baal nasida balik mamele, tu angka ganaganaan nasida manutung daupa.\n11:3 Ianggo ahu nian, huiringiring do Epraim, hutangkup nasida di tanganna; alai ndang ditanda nasida, ahu do nian pamalum nasida.\n11:4 Marhitehite ihot ni jolma ahu manogu nasida dohot marhitehite tali haholongon; jala ahu do hira sipaganggang auga di osangosangnasida jala husulangkon sipanganon tu ibana.\n11:5 Ndang tagamon mulak ibana tu tano Misir, Assur nama gabe rajana, ala manjua nasida paubahon rohana.\n11:6 Jadi patuseok ma tongtong podang di bagasan hutanasida, jala siaphononna angka ransangna, laos sudahononna ala ni sangkapnasida.\n11:7 Hape anggo bangsongki sai mandatdati marbalik sian ahu, tarjou do nian nasida tu ginjang, hape ndang olo nasida hehe nanggo sahalak.\n11:8 Beha lehononku ma ho ulaning ale Epraim? Pasahatonku ma ho ale Israel? Beha lehononku ma ho ulaning songon Adma? Bahenonku ma ho songon Zeboim? Humusor do tahe rohangku dompak ho, marsigorgor do angka asi ni rohangku.\n11:9 Ndang tarlaluhon ahu parpiar ni rimashu, ndang be ulahononku maniaphon Epraim. Ai Debata do ahu, ndada jolma, di tongatongamu do na badia, jala ndang ro ahu di bagasan rimas.\n11:10 Mangihuthon tu Jahowa do nasida sogot, songon babiat ibana patungoromon, ai patungoromon ibana, jadi angka hitir ro mangarongom angka anak sian laut.\n11:11 Angka hitir do nasida tongon marlojongi songon pidong sian Misir, jala songon darapati sian tano Assur; dung i paianonku na ida di jabunasida marsonangsonang, ninna Jahowa.\nFiled under 1 Padan Na Robi, 28 Hosea\nTagged as Hosea


1 Kronikel 27 - Beebaa Dabu\n1Aanei nia ingoo o nia dagi madahaanau, mo nia dagi madahaanau llauehe mo nadau gau aamua ala e dagi nia moomee o tenua. Di malama e dahi o di ngadau, di hagabuulinga e dahi ono daane e madalua maa haa mana (24,000) e hai nadau moomee i lala di tagi dauwa o di malama deelaa.\n2Aanei i lala nia ingoo nia dagi ang gi di malama e dahi: Tahi malama: Jashobeam, tama daane a Zabdiel (mee tangada di madahaanau damana o Perez, di baahi ni di madawaawa Judah). Di lua malama: Dodai, tangada di hagadili o Ahohi (Mikloth go dono dogolua dagi). Tolu malama: Benaiah, tama daane a Jehoiada, tangada hai mee dabu. Mee go di tagi “Digau Motolu” (dana dama daane go Ammizabad ne pono dono lohongo gaa hai di tagi o di hagabuulinga deenei). Di haa malama: Asahel, tuaahina daane o Joab (dana dama daane go Zebadiah ne pono di lohongo o maa). Di lima malama: Shamhuth, tangada di hagadili o Izhar. Di ono malama: Ira, tama daane a Ikkesh, tangada mai Tekoa. Di hidu malama: Helez, tangada Ephraim mai Pelon. Di walu malama: Sibbecai, tangada mai Hushah (mee tangada di madahaanau damana o Zerah, di baahi ni di madawaawa Judah). Di hiwa malama: Abiezer, tangada mai Anathoth i lodo tenua o di madawaawa Benjamin. Di madangaholu malama: Maharai, tangada mai Netophah (mee tangada di madahaanau damana o Zerah). Di madangaholu maa dahi malama: Benaiah, tangada mai Pirathon i lodo tenua o di madawaawa Ephraim. Di madangaholu maa lua malama: Heldai, tangada mai Netophah (mee tangada di hagadili o Othniel)\n16Aanei nia ingoo o digau ala e dagi nia madawaawa Israel: Di madawaawa Tangada e dagi Reuben Eliezer, tama daane a Zichri Simeon Shephatiah, tama daane a Maacah Levi Hashabiah, tama daane a Kemuel Aaron Zadok Judah Elihu, tangada i nia duaahina daane o di King David Issachar Omri, tama daane a Michael Zebulun Ishmaiah, tama daane o Obadiah Naphtali Jeremoth, tama daane a Azriel Ephraim Hoshea, tama daane a Azaziah Bahi i dai Manasseh Joel tama daane a Pedaiah Bahi i dua Manasseh Iddo, tama daane a Zechariah Benjamin Jaasiel, tama daane a Abner Dan Azarel, tama daane a Jeroham.\n23Di King David digi hihi nia daangada i baahi i lala nia ngadau e madalua, idimaa di hagababa o Dimaadua bolo ia gaa hai nia daangada Israel gi dogologowaahee gadoo be nia heduu ala i di langi.\n24Joab, dela dono dinana go Zeruiah, gu daamada dana hihi tenua, malaa mee digi hagalawa ina dana hihi tenua. Dimaadua gu hagaduadua digau Israel, idimaa mai i di hihi tenua deenei. Malaa di hulu damana la digi hihi gi lodo nia beebaa oobidi King David.\n25Aanei nia ingoo digau benebene nia goloo king: Nia hale dugu goloo di king: Azmaveth, tama daane a Adiel Nia hale dugu goloo tenua: Jonathan, tama daane a Uzziah Di moomee hadagee: Ezri, tama daane a Chelub Nia hadagee waini: Shimei, tangada mai Ramah Nia ruum dugu waini: Zabdi, tangada mai Shepham Nia laagau olib mo nia laagau ‘sycamore’ (e tomo i baahi gi dai i tono nia gonduu): Baal Hanan, tangada mai Geder Nia hale dugu lolo olib: Joash Nia kau i lodo di gowaa mehanga gonduu o Sharon: Shitrai, tangada mai Sharon Nia kau i lodo nia gowaa i mehanga gonduu: Shaphat, tama daane a Adlai Nia manu ‘camel’: Obil, tangada digau Ishmael Nia manu ‘donkey’: Jehdeiah, tangada mai Meronoth Nia siibi mo nia kuudi: Jaziz, tangada digau Hagri.\n32Jonathan, tuaahina daane ni tamana di King David, tangada e dau e hagamaamaa di hai nia maanadu ge kabemee. Meemaa mo Jehiel, tama daane a Hachmoni ala di nau waawa moomee e kuulu nia dama daane di king.\n33Ahitophel tangada hagamaamaa nia maanadu di king, gei Hushai tangada Archite go mee di hoo hagatenetene di king gei tangada hagamaamaa baahi gi nia haganoho.\n34I muli di made o Ahitophel, Abiathar mo Jehoiada, tama daane a Benaiah, guu hai nia daangada hagamaamaa di king. Joab la go di tagi dauwa o digau dauwa di king.


8 Juli, Sidang Perdana Kasus NIPD | Radar Kaur\nBeranda Berita Utama 8 Juli, Sidang Perdana Kasus NIPD\n8 Juli, Sidang Perdana Kasus NIPD\nRKa ONLINE, BINTUHAN – Dua tersangka kasus korupsi Nomor Induk Perangkat Desa (NIPD), H Asmawi, S.Ag, MH (mantan Kadis Pemberdayaan Masyarakat Desa/PMD) dan Hasanudin (mantan Ketua Persatuan Perangkat Desa /PPDI Kecamatan Kaur Tengah, Hasanudin, akan memasuki masa persidangan. Dijadwalkan siding perdana akan dilaksanakan pada Kamis, 8 Juli 2021. Dengan agenda pembacaan dakwaan.\n“Berkas dakwaan sudah lengkap dan sudah dikirim ke Pengadilan Negeri Tindak Pidana Korupsi, untuk digelar sidang,” ungkap Kajari Kaur Nurhadi Puspandoyo, SH, MH melalui Kasi Pidsus Alman Noperi,SH, MH, Jumat (2/7).\nSidang akan dilaksanakan secara virtual. Karena, masih di tengah pandemic Covid-19.\nKasus ini diungkap Tipikor Satreskrim Polres Kaur. Karena terjadinya Pungutan Liar (Pungli) dalam penerbitan NIPD. Ratusan juta berhasil terkumpul dari ratusan perangkat desa di Kabupaten Kaur. Masing-masing perangkat desa menyetor Rp 2-3 juta untuk mengurus NIPD.(ujr)\nArtikel sebelumya15 Gedung Walet Menghasilkan Rp 47,6 Juta Perbulan\nArtikel berikutnyaJalan Hanya Diukur, Perbaikan Nihil


Josua 3 | Alkitab TOBA\n← Josua 4\nJosua 2 →\nAugust 21, 2008 · 12:42\n3:1 Dung i dipasogot si Josua ma manogotna i hehe, jala borhat nasida sian Sitim sahat ro di Jordan, ibana dohot sude halak Israel, laos disi nasida marborngin, tagan so taripar dope nasida.\n3:2 Jadi dung salpu tolu ari, dibolus angka partogi ma tongatonga ni parsaroan i.\n3:3 Jala martona nasida tu bangso i, songon on: Molo diida hamu poti parpadanan ni Jahowa, Debatamuna i, angka malim dohot halak Lepi, angka na mangusungsa, borhat ma hamu sian ingananmuna laho mangihuthon tusi.\n3:4 Alai ingkon adong arga dua ribu elak holangholangmuna sian i. Ndang jadi hamu dumonok tusi, asa diboto hamu dalan sidalananmuna, ai ndang dung dope dibolus hamu dalan i anggo nasailaonna i.\n3:5 Dung i didok si Josua ma tu bangso i: Manguras ma hamu, ai marsogot ma bahenon ni Jahowa angka halongangan di tongatongamuna.\n3:6 Dung i didok si Josua ma tu angka malim, songon on: Usung hamu ma poti parpadanan i, jala taripar ma hamu manguluhon bangso i! Jadi diusung nasida ma poti parpadanan i laho manguluhon bangso i.\n3:7 Dung i didok Jahowa ma tu si Josua: Sadarion ma pungkaonku patimbul ho di jolo ni sandok Israel, asa tung diboto nasida, ia songon i pandonganingku di si Musa, laos songon i dongananku ho.\n3:8 Alai anggo ho martona ma ho tu angka malim, angka na mangusung poti parpadanan i, songon on: Molo sahat hamu ro di pasir ni aek Jordan, togang ma hamu jongjong di pasir ni Jordan i.\n3:9 Dung i didok si Josua ma tu halak Israel i: Pajonok hamu tuson, jala tangihon hamu angka hata ni Jahowa Debatamuna i!\n3:10 Jadi didok si Josua ma: On ma partinandaanmuna, paboa Debata na mangolu i di tongatongamuna, jala onjaronna situtu maradophon hamu halak Kanaan, halak Het, halak Hevi, halak Perisi, halak Girgasi, halak Amori dohot halak Jebusi.\n3:11 Ida ma, poti parpadanan ni Tuhan, Sigomgom sandok tano on taripar di Jordan manguluhon hamu.\n3:12 On pe, buat hamu ma di hamu sampulu dua halak sian angka marga ni Israel, sahalak be sian ganup marga.\n3:13 Molo mangulon palak ni pat ni malim, angka na mangusung poti ni Jahowa, Tuhan Sigomgom sandok tano on di bagasan aek Jordan, tolak ma angka aek Jordan, togang ma angka aek na mabaor sian julu, manjadi hira dorpi.\n3:14 Jadi di na borhat bangso i sian undungundungnasida laho manaripari Jordan, jala malim angka siusung poti parpadanan i manguluhon bangso i.\n3:15 Jala sahat angka siusung poti i ro di Jordan, jala dais pat ni malim, angka siusung poti i tu aek i (alai binsat do Jordan i di sandok pasirna saleleng masa gotilon).\n3:16 Jadi togang ma aek angka na mabaor sian julu, jongjong songon dorpi, mangalantap situtu sahat ro di huta Adam, na tungkan lambung sian Zaretan; alai anggo aek na mabaor tu laut, tu holbung ni laut sira, lam marsik situtu ma. Jadi taripar ma bangso i tondong ni Jeriko.\n3:17 Jadi jongjong marsihohot ma malim, angka na mangusung poti parpadanan ni Jahowa, di na mahiang, di parsitongaan ni Jordan; jadi sandok Israel taripar di na mahiang, paima timpas ditaripari sandok bangso i Jordan.\nFiled under 06 Josua, 1 Padan Na Robi\nTagged as Josua


Pangungkapon 16 | Alkitab TOBA\n← Pangungkapon 17\nPangungkapon 15 →\nAugust 14, 2008 · 18:23\n16:1 Dung i hubege ma soara na gogo sian joro i, na mandok tu surusuruan na pitu i: Borhat ma hamu, usehon hamu ma saoan na pitu i, inganan ni rimas ni Debata, tu tano i!\n16:2 Gabe borhat ma na parjolo, diusehon ma saoanna tu tano i. Jadi masa ma baro na roa jala na jahat di jolma, angka naung manjalo partinandaan ni binatang i, jala naung marsomba tu gombaranna.\n16:3 Dung i diusehon na paduahon ma saoanna tu laut, jadi gabe mudar ma i songon mudar ni na mate; laos mate ma nasa na marhosa di laut.\n16:4 Dung i diusehon na patoluhon ma saoanna tu angka batang aek dohot tu angka mual aek; laos gabe mudar ma angka i.\n16:5 Jadi hubege ma soara ni surusuruan, sigomgom angka aek, mandok: Na tigor do Ho, na mangolu i nuaeng nang najolo, na badia do Ho, ala songon i panguhumonmu!\n16:6 Ai didurushon nasida do mudar ni angka na badia dohot angka panurirang, gabe mudar do dipainumhon Ho tu nasida; patut ma i di nasida!\n16:7 Jadi hubege ma langgatan i mandok: Olo, ale Tuhan Debata, Sigomgom saluhutna; na sintong jala na tigor do angka uhummu!\n16:8 Dung i diusehon na paopathon ma saoanna tu mata ni ari, jadi dilehon ma tu mata ni ari huaso mamosohi angka jolma marhitehite api.\n16:9 Gabe mosok situtu ma angka jolma, jala diinsahi nasida do Debata na marhuaso manongos angka haporsuhon i, laos so dipauba nasida rohanasida pasangaphon Debata.\n16:10 Dung i diusehon na palimahon ma saoanna tu habangsa ni binatang i, gabe mangkolom ma harajaonna. Jadi dihaharati nasida do angka dilanasida dibahen hansitna i.\n16:11 Gabe diinsahi nasida ma Debata Parbanua ginjang i, dibahen hansit ni baro na niaenasida; laos so dipauba rohanasida, manadingkon angka ulaonnasida nian.\n16:12 Dung i diusehon na paonomhon ma saoanna tu batang aek Euprat na balga i. Jadi marsik ma aekna, asa pinarade dalan ni angka raja na sian habinsaran ni mata ni ari.\n16:13 Dung i huida ma tolu tondi na hodar songon tohuk, ruar sian baba ni naga i dohot sian baba ni binatang i, songon i sian baba ni panurirang pargapgap i.\n16:14 Ai tondi ni angka sibolis do i, na mambahen angka tanda i; angka na borhat tumopot angka raja ni liat portibi on, laho papunguhon nasida tu hamusuon na di ari na bolon i, ari ni Debata, Sigomgom saluhutna.\n16:15 Ida ma, na ro ma Ahu songon panangko! Martua ma na dungo jala na mangaramoti abitna, asa hobas, asa unang marsaemara ibana mardalan, gabe tarida hailaonna!\n16:16 Jadi dipaluhut ma nasida tu sada inganan, na margoar Armagedon, ia di hata Heber.\n16:17 Dung i diusehon na papituhon ma saoanna tu aoangaoang. Jadi ro ma soara na gogo sian joro i, sian habangsa i, na mandok: Nunga saut!\n16:18 Dung i masa ma angka hilap dohot soara dohot ronggur, masa ma dohot lalo bolon, songon na so dung masa, olat ni dung adong jolma di tano i, lalo na sai bolon i.\n16:19 Jadi mabola ma huta na bolon i, gabe tolu ponggol; marrumpahan ma ia huta ni angka bangso. Jadi diingot Debata ma Babel na balga i, mangalehon tu ibana panginuman na gok anggur pangarimasan dohot hamuruhonna.\n16:20 Gabe maporus ma saluhut angka pulo, jadi angka dolok ndang adong jumpang be.\n16:21 Jala madabu ma ambolas na balga, na sahat i dokdokna, sian langit tu angka jolma; gabe diinsahi angka jolma i do Debata dibahen porsuk ni ambolas i, ai balga situtu do bernit ni haporsuhon i.


Ezra 6 (TOBA)\nI. Raja Darius manggogo manumpak paulihon joro i 1-12. II. Jadi digogo halak Juda ma pasunhon joro i jala dipasahat tu Debata 13-18. III. Marulaon Paska nasida 19-22\n1(I.) Dung i didokkon raja Darius ma, ingkon dioran di bagasan jabu parpeopan ni surat parningotan, di bagasan jabu parpeopan arta ni rajai na di Babel.\n2Jadi jumpang ma di Akmeta, di bagasan huta na gonting na di tano Madai, sada pustaha parningotan, songon on do hata na tarsurat disi:\n3Di taon parjolo hinarajahon ni raja Sirus dilehon raja Sirus parenta taringot tu joro ni Debata na di Jerusalem: Ingkon pajongjongon muse di ingananna hian joro bahen pamelean, ingkon togu bahenon ojahanna, onompulu asta timbona jala onompulu asta bohangna.\n4Ingkon tolu rinte batu na nidakdak bahen dorpina jala sarinte hau na imbaru; ia harugian tusi ingkon sian bagas ni rajai lehonon.\n5Angkup ni ulaula sere dohot perak sian bagas ni Debata hian, angka naung binuat ni si Nebukadnesar sian joro na di Jerusalem, jala diboan tu Babel, ingkon paulahon do, asa dipasuang tu bagasan joro na di Jerusalem, tu ingananna hian, ingkon sahat tu joro ni Debata boanonna.\n6Dibahen i, ho ale Tatnai, pangarajai di bariba ni batang aek Euprat dohot ho Jetar Bosenai, ro di donganmu satahi sian halak Aparsata i, angka na maringan di bariba ni batang aek i, unang jonoki hamu nasida.\n7Pasombu hamu nasida mangulasulas ulaon di joro ni Debata, asa tole pangarajai ni halak Juda dohot sintua ni halak Juda pajongjong joro ni Debata di hajongjonganna hian.\n8Angkup ni i nunga pola mangalehon parenta ahu taringot tu sibahenonmuna tu angka sintua ni halak Juda, asa dipajongjong nasida joro ni Debata: ingkon buaton sian arta ni rajai, sian seoa na jinalo sian bariba ni batang aek i jala bulus lehonon tu halak on bahen bohalnasida, asa unang tarsabat nasida.\n9Tung sura hurangan nasida di lombu naposo, manang di birubiru tunggal, manang di anak ni birubiru, bahen pelean situtungon tu Debata sigomgom langit i, hurangan huhut di eme, sira, anggur manang miak, ingkon guru dok ni malim, angka na di Jerusalem godangna lehonon tu nasida ariari, na so tupa marbeda.\n10Asa dipelehon nasida pelean angka na hushus tu Debata sigomgom langit i, huhut mangidohon hahorason di rajai dohot di angka anakna.\n11Angkup ni dope parenta sian ahu, tung sura adong manang ise na manguba parentangkon, ingkon buaton sada tiang ni bagasna sandiri bahen pamajalanna, jabuna pe ingkon gabe partangkalan ala ni.\n12Alai anggo Debata, naung paian Goarna disi, sai ditunggalingkon ma nasa raja dohot bangso, angka na hum patoltol tanganna naeng paubahon manang mangaloha joro ni Debata na di Jerusalemi. Ahu, raja Darius i mangalehon parenta i, ingkon sigop do i pasauton!\n13(II.) Jadi sigop ma dipasaut si Tatnai, pangarajai di bariba ni batang aek i dohot si Jetar Bosenai ro di angka donganna satahi parenta i, hombar tu hata naung tinongoshon ni raja Darius i.\n14Jadi tole ma angka sintua ni halak Juda mangaringkoti ulaon i, jala gira dipasidung, hombar tu hata panurirang Haggai dohot Sakaria, anak ni si Ido; diringkoti nasida ma tutu ulaon i jala dipasidung, hombar tu hata ni Debata ni Israel, hombar huhut tu parenta ni si Sirus dohot si Darius dohot si Artasasta, raja sian Persia.\n15Jadi sidung ma joro i di ari tolu bulan Adar, paonomtaonhon hinarajaon ni raja Darius.\n16Dung i marari raya ma halak Israel, angka malim dohot halak Lepi, ro di halak na asing angka na mulak sian habuangan pasahathon joro i tu Debata marlas ni roha godang.\n17Laho pasahathon joro i nasida tu Debata, dipelehon ma saratus jonggi, dua ratus birubiru tunggal, opat ratus anak ni birubiru, jala sampulu dua hambing tunggal bahen pelean pardosaon manguras sandok Israel, mangihuthon bilangan ni angka marga ni Israel.\n18Jadi dipajongjong nasida ma angka malim mangihuthon pargansionna dohot halak Lepi mangihuthon rongkananna marhalado di Debata na di Jerusalem, hombar tu na tarsurat di bagasan buku ni si Musa.\n19(III.) Dung i marulaon Paska ma halak Juda, angka na mulak sian habuangan di ari sampulu opat bulan sipaha sada.\n20Ai nunga diuras angka malim dohot halak Lepi dirina be, hira sahalak do iasnasida sudena; jadi diseat nasida ma birubiru Paska i di sude halak Juda, angka na mulak sian habuangan dohot di hahaangginasida i, i ma angka malim i dohot di nasida sandiri.\n21Jadi halak Israel angka naung mulak sian habuangan ro di sude halak angka na papulik dirina sian haramunon ni angka bangso parbegu di luat i, gabe dongannasida mangalului Jahowa, Debata ni Israel manganhon Paska i.\n22Jala marari raya sagusagu na so niasoman nasida pitu ari lelengna marlas ni roha; ai nunga dipalas Jahowa rohanasida i, jala disunggul roha ni raja sian Assur manumpak nasida, margogoihon tangannasida mangaradoti ulaon di bagas ni Debata, i ma Debata ni Israel.


V MUSA 32 - BIBLE & BUKU ENDE ONLINE\n32:1 Paeleng ma pinggolmu, hamu ale angka langit! Ai naeng Ahu mandok hata, jala ho ale tano on, sai tangihon ma pangkataion ni pamanganku.\n32:2 Ingkon manetehi nian songon udan sipaingothu, ingkon mabaor nian songon nambur pangkataionku, songon pangonai ni udan nene tu duhutduhut, jala songon pangonai ni simbur tu suansuanan.\n32:3 Ai baritahononku ma Goar ni Jahowa; lehon hamu ma hatimbulon tu Debatanta i!\n32:4 Tau partanobatoan do Ibana, na so hasurahan di pambahenanna, ai na tigor do luhut dalanna, sihaposan do Debata, ndang adong hageduhonna, na tigor jala na bonar do Ibana.\n32:5 Na jahat do pambahenan ni sundut on, na marhajahaton dohot na geduk, ndada angka anakna nasida, gabe marhaurahon nasida.\n32:6 Songon i do hape pamalosmu tu Jahowa, ho ale bangso na oto jala na so marbisuk? Nda Ibana do amangmu? Nda Ibana do manobus ho? Ibana tahe manjadihon dohot pauliuli ho.\n32:7 Sai paingotingot ma angka ari na robi, parateatehon ma angka taon nahinan marsundutsundut! Marsungkun ma ho tu amangmu, asa ibana pabotohonsa tu ho, sungkun huhut angka na tuatua, asa nasida paboahon tu ho.\n32:8 Uju disagihon Nasuntimbul tu angka bangso parbegu partalianna, uju Ibana mambahen parbolatan ni jolma manisia, disi ma dipaojak parbalohan ni angka bangso, marguru tu bilangan ni halak Israel.\n32:9 Ai parjambaran ni Jahowa do bangsona, si Jakkob do partalian tineanna i.\n32:10 Jumpangsa do ibana di tano bangkalbangkal, di halongonan paraotaotan, di tano parauangan ni angka binatang, Ibana marsaro humaliang nasida jala dimatamatahon; Ibana mangaramoti nasida, songon anak ni matana.\n32:11 Songon pangaramoti ni pidong raja wali di asarna jala mangareapreap di atas angka anakna, suang songon i Ibana paherbang habongna, laos dijalo jala diusung nasida di atas habongna i.\n32:12 Jahowa sandiri tahe manogihon nasida, jala ndang adong debata sileban donganna nanggo sada.\n32:13 Ibana do manogihon nasida mardalan sian inganan angka na timbo di tano i, jala dilehon do panganonna gogo ni tano i, dilehon huhut siruponna situak ni loba sian dolok batu, jala miak sian batu na pir.\n32:14 Miak susu sian lombu jala susu sian birubiru, rap dohot tabotabo sian anak ni birubiru dohot sian birubiru tunggal, angka na tubu di Basan dohot angka hambing tunggal rap dohot indahan sigambiri na humushus; jala mudar ni parbue ni anggur mamolin diinum ho.\n32:15 Alai dung lam mokmok bangso na tigor manandak ma ibana! Nunga tung mokmok ho jala bolon jala tambos, jadi ditadingkon ibana ma Debata na jumadihon ibana, jala ditoisi dolok batu hatuaonna i.\n32:16 Sai dipinggil nasida Ibana marhite sian angka debata sileban, jala dipahehe murukna marhite sian biasbias.\n32:17 Mamele nasida huhut tu angka begu, ndada tu Debata; tu debata angka na so tinandana tahe, angka na imbaru pinajadi, angka na ro sian na jonok, angka na so hinabiaran ni ompumuna.\n32:18 Ia Dolok batu na jumadihon ho, nunga ditadingkon ho, jala nunga dihalupahon ho Debata na mangae laho manubuhon ho.\n32:19 Jadi dung diida Jahowa songon i diambolongkon ma nasida, ala rimasna pinahehe ni angka anakna dohot boruna.\n32:20 Dung i ninna Ibana ma: Padaoongku ma Bohingku sian nasida; naeng Ahu marnida manang dia ujungnasida sogot; ai sundut na marbalik do nasida, anak angka na so marroha haporseaon.\n32:21 Nunga tung dipinggil nasida Ahu mangiburu mida na so Debata, dipahehe nasida murukku binahen ni ganaganaannasida; Ahu pe antong pinggilonku ma nasida mangiburu mida na so bangso hian; marhite sian bangso na oto Ahu pahehehon rimasnasida.\n32:22 Ai marsigorgor ma api di bagasan murukku, jala suda panganonna sahat ro di banua toru sahali, suda huhut panganonna tano i rap dohot gogona jala nahitanna do ojahan ni angka dolok.\n32:23 Pagukguhonku ma angka hinamago tu nasida, jala suda angka sumbiangku siorhononku dompak nasida.\n32:24 Ingkon mandate nasida bahenon ni haraparon, jala merus dagingna bahenon ni panepane dohot begu antuk na rahat; Ahu manongoshon sait ni binatang mangalo nasida rap dohot bisa ni ulok na manginsir di orbuk.\n32:25 Sian balian podang i papunu nasida, jala di bagasan bilut masa hasonggoton, nang di dolidoli dohot namarbaju, nang di posoposo rap dohot halak naung ubanon.\n32:26 Naeng dohononku hian nian: Purpuhononku ma nasida, asa tung mago nasida sian parningotan ni jolma.\n32:27 Aut unang rimas ni musu na huhabiari, asa unang pabalion ni angka musuna tu sileban, unang dohononnasida: Tangannami na timbul i do, ndada Jahowa mambahen saluhutna i.\n32:28 Ai bangso parroha mago do nasida, jala ndang adong roha panimbangon di bagasan rohanasida.\n32:29 Oe aut marbisuk ma nasida nian marateatehon hata i, asa diantusi rohanasida nian na masa tu nasida sogot!\n32:30 Tung beha ma pambahenna leleon ni sahalak saribu halak, jala maporus saloksa bahenon ni dua halak, aut unang Dolok batu di nasida naung manggadis nasida, jala Jahowa pasahathon nasida!\n32:31 Ai ndada songon Dolok batu na di hita anggo dolok batu na di nasida, laos musunta i do marhatopothon uhumi.\n32:32 Ai sian hau anggur Sodom do ianggo hau anggurnasida, jala sian ladang ni Gumora do; ia parbue ni anggurna, parbue sian pogu do, angka parbue na asom do diparbuehon.\n32:33 Bisa ni ulok naga do anggurnasida i dohot bisa ni ulok dari na mangago situtu.\n32:34 Nda nunga putus nian sangkap ni rohangku di bagasan, jala tarsahap di bagasan parpeopan ni artangku?\n32:35 Ahu do nampuna partubolon dohot pamaloson di tingki uju gira do ro parsorion na pinadiri hian di nasida.\n32:36 Ai uhumon ni Jahowa do sogot bangsona, alai marpangulahi rohana anggo mida angka naposona; ai tatapon ni rohana ma naung suda gogo ni tangannasida jala rap mago do na tarhurung dohot na pinalua.\n32:37 Dung i dohononna ma: Didia do angka debatanasida, dolok batu, haposan ni rohanasida i?\n32:38 Angka na manganhon tabotabo ni peleannasida sipotongon dohot manginum anggur ni peleannasida siinumon. Nasida ma nian hehe jala mangurupi hamu, nasida nian gabe partanobatoan di hamu.\n32:39 Nuaeng pe, ida hamu ma, na mamunjung do anggo Ahu, jala ndang adong debata dungkon ni Ahu. Tarbahen Ahu do mambunu dohot pangoluhon muse; tarbahen Ahu do mambugangi dohot pamalumhon muse, jala ndang adong na tuk manang ise paluahon sian tanganku.\n32:40 Ai Ahu patoltol tanganku dompak langit huhut mandok: Mangolu do Ahu ro di salelenglelengna!\n32:41 Ia dung sapala Ahu patajom podangku na marsinondang jala tanganku mangumpatsa mangalaluhon uhum, ulahanku ma mambahen partubolon tu angka musungku jala Ahu mamaloshon tu halak na mangkagigihon Ahu.\n32:42 Mabuk ma bahenonku angka sumbiangku sian mudar, jala podangku ingkon mangan sibuk sian mudar ni halak na mate tartiham dohot angka na dapot tartangkup, sian ulu parjambulan ni musu.\n32:43 Marolopolop ma, hamu ale angka bangso parbegu mida bangsona, ai martubol ma bahenonna mudar ni angka naposona jala pasuangonna pamulason tu angka musuna, asa Ibana mambahen pardengganan tu tanona dohot tu bangsona.\n32:44 Dung i ro ma si Musa jala dihatahon saluhut hata ni ende on, dipabegebege pinggol ni bangso i, ibana dohot si Josua, anak ni si Nun.\n32:45 Jadi dung tolhas dihatahon si Musa saluhut hata i tu sandok Israel.\n32:46 Ro muse hatana tu nasida: Sai parateatehon hamu ma hata i luhutna, angka na huhatindangkon tu hamu sadarion, laos dokkon hamu angka anakmuna, asa diringkoti mangulahon sude hata ni patikon.\n32:47 Ai ndada hatahata boti angka i tu hamu, ingkon gabe hangoluanmuna angka i nian, jala hata on do paginjang ariarimuna di tano sisoluhonmuna i, dung taripar Jordan.\n32:48 Dung i ro ma hata ni Jahowa tu si Musa, laos di ari na sasada i songon on:\n32:49 Nangkok ma ho tu atas tor Abarim on, tu dolok Nebo tahe, na di tano Moab, tondong ni Jeriko, jala tatap sian i tano Kanaan, silehononku tu halak Israel bahen partalianna.\n32:50 Laos mate ma ho di atas dolok sipanaehonmu i, asa pinapungu ho tu angka bangsom, suang songon si Aron, hahami, naung mate di atas dolok Hor, jala pinapungu tu bangsona.\n32:51 Ala naung mardosa hamu dompak Ahu di tongatonga ni halak Israel, di lambung aek Meriba-Kades di halongonan Sin, ala na so pinarbadiaanmuna Ahu di tongatonga ni halak Israel.\n32:52 Ai jadi do nian tataponmu tano i di adopanmu, alai ndang jadi anggo tung masuk ho tu tano na naeng lehononku tu halak Israel.


II Kronika 15 | Alkitab TOBA\n← II Kronika 16\nII Kronika 14 →\nAugust 19, 2008 · 21:38\n15:1 Dung i songgop ma Tondi ni Debata tu si Azaria, anak ni si Obet.\n15:2 Jadi ruar ma ibana manjumpangkon si Asa jala didok ma tu ibana: Tangihon ma hatangkon, ho ale Asa dohot sandok Juda dohot Benjamin! Nunga didongani Jahowa hamu, ala marsitiopan hamu tu Ibana; molo tung laos dilului rohamuna Ibana, sai jumpang hamu do Ibana; alai molo tung hamu manadingkon Ibana, tadingkononna ma hamu.\n15:3 Alai pola nania lelengna sogot halak Israel so mardebata na sintong, jala so marmalim pangajari, jala so marpatik be.\n15:4 Alai molo nionjar ni haporsuhon niaena i nasida paubahon rohana tu Jahowa, Debata ni Israel, jala luluanna Ibana, sai na jumpang nasida do Ibana.\n15:5 Alai di angka tingki uju i ndang marhasonangan jolma na marmeang muli, ai haporsuhon angka na balga do masa tu sandok isi ni tano on.\n15:6 Ai masijonapan ma disi bangso sama bangso, jala huta sama huta; ai Debata do manonggoti nasida marhite sian haporsuhon marragamragam.\n15:7 Alai anggo hamu, pir ma tondimuna, jala unang daukdauk boti tanganmuna i, ai sai na marupa do sogot ulaonmuna i.\n15:8 Jadi dung dibege si Asa angka hata ondeng dohot panurirangon ni panurirang Obet, pir ma tutu tondina i, dipadao ma angka ganaganaan na ronsam sian sandok tano Juda dohot Benjamin dohot sian huta angka na pinapatuna sian dolok Epraim, jala dipaimbaru do langgatan ni Jahowa na di adopan ni emper di joro ni Jahowa.\n15:9 Dung i dipaluhut ma sandok Juda dohot Benjamin rap dohot halak dagang angka sian Epraim, Manasse dohot Simeon, ai mansai torop halak bali tu ibana sian Israel, dung diida nasida Jahowa Debatana mandongani ibana.\n15:10 Jadi marluhut ma nasida tu Jerusalem di bulan sipaha tolu, pasampululimataonhon harajaon ni si Asa.\n15:11 Jadi di na sadari i mamele ma nasida tu Jahowa sian tabantaban, na binoannasida i, pitu ratus lombu jala pitu ribu birubiru.\n15:12 Dung i diparata nasida ma padani marbagahon luluanna Jahowa, Debata ni ompunasida i sian nasa rohana dohot sian nasa ateatena.\n15:13 Jala manang ise na so mangalului Jahowa, Debata ni Israel, ingkon marutang hosa do, nang dakdanak, nang na magodang, nang baoa, nang parompuan.\n15:14 Pola marbulan nasida tu Jahowa marsoara na balga, huhut mardongan olopolop, hasapi dohot sarune.\n15:15 Jadi marlas ni roha sandok Juda mida bulanna i; ai marbulan do nasida sian nasa rohanasida, jala dilului nasida Ibana sian nasa lomonasida, gabe jumpang nasida Ibana tutu, jadi marhasonangan ma nasida humaliang, ditumpak Jahowa.\n15:16 Nang si Maaka, inana i dipaijur raja Asa sian tohonanna raja, ala pinaulina i sada ganaganaan di sombaon Asera. Dung i disiaphon si Asa ma ganaganaan i jala ditutung di bagasan rura ni sunge Kidron.\n15:17 Alai ndang dipaholang anggo angka joro parsantian sian Israel; sai tong do nian marsihohot roha ni si Asa tu Jahowa saleleng mangolu ibana.\n15:18 Diboan huhut tu bagasan joro ni Debata ugasan, angka na pinarbadiaan ni amana, pinarbadiaanna sandiri pe, angka sere, perak dohot ulaula marragamragam.\n15:19 Jala ndang adong masa hamusuon sahat ro di patolupululimataonhon harajaon ni si Asa.\nKnowing this first, that there shall come in the last days scoffers, walking after their own lusts, And saying, Where is the promise of his coming? for since the fathers fell asleep, all things continue as they were from the beginning of the creation. For this they willingly are ignorant of, that by the word of God the heavens were of old, and the earth stan […]


I Musa 19 | Alkitab TOBA\n← I Musa 20\nI Musa 18 →\n19:1 Ianggo surusuruan na dua halak i tolhas ma bodarina i tu huta Sodom; alai hundulhundul di harbangan ni Sodom i si Lot. Jadi dung diida si Lot nasida, hehe ma ibana manomunomu nasida, dipatungkap ma bohina tu tano.\n19:2 Dung i ninna ma: Ua tuli ma hamu angka tuangku tu bagas ni naposomuna on, marborngin ma hamu jala buri hamu patmuna, sogot pe manogot i tulusi hamu dalanmuna i. Alai ninna nasida ma: Ndangana, sai marborngin di alaman on do hami.\n19:3 Dung i sai diparajarajai si Lot ma nasida, jadi tuli ma nasida sian ibana, dibongoti ma bagasna. Dung i dipauli ma sipanganonnasida, dilompa ma dohot sagusagu na so niigaran, jadi mangan nasida.\n19:4 Alai ndang dope laho modom nasida, nunga dihaliangi pangisi ni huta Sodom jabu i, tole dakdanak ro di na matua, tung tumpu do nasida sude.\n19:5 Sai joujou nasida mandok tu si Lot: Didia do baoa i angka na ro tu ho saborngin on? Togihon nasida ruar tu hami on, asa hutanda hami nasida.\n19:6 Dung i ruar ma si Lot mandapothon nasida tu balian pintu, jala dihinsu pintu i di pudina.\n19:7 Dung i ninna ma: Sombangku di hamu, ale angka dongan, unang bahen hamu na so uhum.\n19:8 Ida ma adong do dua borungku, angka na so habubuhan dope, ua i ma hutogihon tu ruar, hulehon tu hamu, bahen hamu ma tu nasida lomo ni rohamuna, asal unang dibahen hamu manang aha tu halak on, ai ala ni do umbahen na marlinggom nasida tu bagashu.\n19:9 Alai ninna nasida ma: Pajonok ma tuson! Angkup ni didok nasida ma: Sasada ibana do na ro maisolat, jala sai naeng manguhumi ibana. On pe, umposi ma bahenonnami tu ho, asa tu nasida. Jadi dionjar nasida ma halak si Lot i, ditahopi ma naeng mangaloha pintu i.\n19:10 Jadi disurdukkon angka baoa i tangannasida manait si Lot i tu nasida, masuk tu jabu, jala dihinsu ma pintu i.\n19:11 Ianggo baoa angka na di jolo pintu ni bagas i, dipapitung surusuruan i do, tole dakdanak ro di na magodang, gabe loja nasida mandadapi pintu i.\n19:12 Dung i ninna na dua baoa i ma mandok si Lot: Adong dope dison manang ise helam, manang anakmu, manang borum? Manang na songon diham di huta on, togihon ma nasida ruar sian inganan on.\n19:13 Ai naeng mangaripashon huta on do hami, ala na gogo angguhangguknasida tu jolo ni Jahowa, jala disuru Jahowa do hami mangaripashon huta i.\n19:14 Jadi ruar ma si Lot i, asa mangkatai dohot helana i, angka na mangoro boruna i, ninna ma: Hehe ma hamu ruar sian huta on, ai ripashonon ni Jahowa ma huta on. Alai diengkelengkel angka helana i do ibana.\n19:15 Dung i mamungka buhabuha ijuk ari manogot i, didasdasi angka suruan i ma si Lot, ninna ma: Hehe ma ho, boan ma jolmam dohot borum na dua i naung disi, asa unang ripas dohot ho binahen ni hajahaton ni huta on.\n19:16 Alai sai dipagelegele langkana, jadi ditangkup baoa i ma tanganna dohot tangan ni jolmana dohot tangan ni boruna na dua i dibahen pangolanion ni Jahowa di ibana, ditogihon nasida ma ibana jala dipaulon tu balian ni huta i.\n19:17 Jadi dung ro di balian tinogihonnasida i, ninna na sahalak ma: Palua ma hosam, unang bereng dompak pudim, jala unang ngongong ho di sandok rura on, tu dolok ma ho maporus, asa unang ripas ho.\n19:18 Alai ninna si Lot ma mandok nasida: Ndangana, manomba ahu di Ho ale Tuhanku.\n19:19 Ida ma, nunga sapala jumpangan asi ni roha naposomon maradophon Ho, sai pagodang ma asi ni roham na binahenmu tu ahu laho pangoluhon hosangku. Alai ndang tarbahen ahu malua ianggo tung tu dolok an, atek tung dapot hamagoan i ahu, tung mate ahu maon.\n19:20 Ua bereng, jonok do huta an bahen haporusan, jala metmet do; ua tusi ma ahu loas maporus, nda na metmet do i nian? Asal mangolu hosangkon.\n19:21 Dung i ninna suruan i ma mandok ibana: Taringot tu hata ondeng pe tataponku do ho, ndang ripashononku huta na nidokmi.\n19:22 Halaputi ma ne maporus tusi, ai ndang tarbahen Ahu mambahen manang dia, paima tolhas ho tusi. Ala ni do umbahen Zoar huta i digoar halak.\n19:23 Nunga pola binsar mata ni ari di tano on, di na sahat i si Lot tu Zoar.\n19:24 Dung i diparo Jahowa ma udan barerang dohot api tu Sodom dohot tu Gomorra, sian Jahowa, sian banua ginjang.\n19:25 Jadi dipabalik Tuhan i ma angka huta i dohot na saluat i humaliang, ro di sude pangisi ni angka huta i dohot suansuanan ni tano i.\n19:26 Dung i manaili ma jolmana i dompak pudi, gabe batu sira ibana.\n19:27 Alai borhat do anggo si Abraham sogot manogot i tumopot hajongjonganna i di jolo ni Jahowa.\n19:28 Dung i ditatap ma dompak Sodom dohot Gomorra dohot dompak sude tano na humaliang i. Jadi diida ma martimpul timus sian tano i, songon timus ni pamurunan.\n19:29 Dung i laho mangaripashon Debata di angka huta ni rura i, diingot Debata ma si Abraham, ditogihon ma si Lot sian parsitongaan ni hamagoan laho mangago angka huta na niinganan ni si Lot najolo.\n19:30 Dung i nangkok ma si Lot sian Zoar laho maringan tu dolok rap dohot boruna na dua i, ai mabiar do ibana maringan di Zoar, gabe diingani ma sada liang, ibana dohot boruna na dua i.\n19:31 Dung i ninna boruna sihahaan i mandok sianggian i: Nunga matua amanta, jala ndang adong be baoa di tano on na ro tu hita, songon hasomalan di liat portibi on.\n19:32 Tole, tapainumhon ma anggur tu amanta, jala taparangkupi ibana modom, asa tapangolu pinompar sian amanta.\n19:33 Jadi dipainumhon nasida ma anggur tu amanasida i di na saborngin i. Dung i ro sihahaan i diparangkupi ma amana i, ndang pamotoanna laho modom dohot laho hehe boruna i.\n19:34 Manogotna i ninna sihahaan i ma tu sianggian i: Nunga huparangkupi damang i na borngin, talehon ma dohot saborngin on anggur inumonna, asa laho ho mangangkupi ibana, asa tapangolu pinompar sian amanta.\n19:35 Jadi dilehon nasida ma di na saborngin i anggur inumon ni amanasida. Dung i hehe ma sianggian i diparangkupi ma ibana, ndang pamotoanna laho modom dohot laho hehe boruna i.\n19:36 Jadi gabegabean be ma boru ni si Lot i duansa sian amanasida.\n19:37 Dung i ditubuhon sihahaan i ma anak sada, dibahen ma goarna Moab, ibana do ompu ni halak Moab rasirasa nuaeng.\n19:38 Dohot sianggian i manubuhon anak sada, dibahen ma goarna Ben-Ammi, ibana do ompu ni halak Amon rasirasa nuaeng.


Mateus 19 | Bibel online |Terjemahan Dunia Baru\nMardongan saripe dohot marsirang (1-9)\nNdang marhasohotan, sada silehon-lehon (10-12)\nDipasu-pasu Jesus angka dakdanak (13-15)\nSungkun-sungkun ni doli-doli na mora (16-24)\nNa nilehon tu Harajaon (25-30)\n19 Dung sae dihatahon Jesus taringot i, laho ma ibana sian Galilea tu parbatasan ni Judea na di bariba ni Sunge Jordan. 2 Torop do halak mangihuthon ibana jala dipamalum ma nasida disi. 3 Dung i, ro ma halak Parise laho manguji ibana jala disungkun ma, “Mangihuthon patik, boi do sirangkonon ni sahalak baoa tunggane boruna asal ma adong alana?” 4 Dialusi Jesus ma, “Na so hea do dijaha hamu, sian mulana i do ditompa Panompa i baoa dohot borua? 5 Jala didok do, ‘Alani i, tadingkonon ni baoa ma amana dohot inana asa rap* dohot tunggane boruna, jala gabe sada ma nasida na dua.’ 6 Jadi, ndang dua be nasida alai sada* nama. Alani i, naung pinadomu ni Debata,* ndang jadi sirangon ni jolma.” 7 Didok nasida ma, “Antong, boasa do bahenon ni si Musa parenta asa dilehon surat sirang laho manirangkon tunggane boruna?” 8 Didok Jesus ma tu nasida, “Alani tangkang ni rohamuna do umbahen na diloas si Musa hamu manirangkon tunggane borumuna. Alai, ndang songon i hian sian mulana. 9 Hudok ma tu hamu, manang ise na manirangkon tunggane boruna molo so alani na mangulahon seks na so patut* jala mangoli muse tu na asing, na mangalangkup do ibana disi.” 10 Didok angka sisean i ma tu Jesus, “Molo songon i do hape pardongan saripeon, dumenggan ma ndang marhasohotan.” 11 Didok ibana ma tu nasida, “Ndang sude halak boi mangihuthon i, holan halak na manjalo silehon-lehon i do. 12 Adong do na so marhasohotan ala nunga songon i partubuna,* adong do ala na binahen ni halak, alai adong do na mamillit ndang marhasohotan asa boi mangulahon ulaon Harajaon banua ginjang. Manang ise na boi mangihuthon i, diulahon ma.” 13 Dung i, diboan ma angka dakdanak tu Jesus asa diampehon tanganna tu nasida jala ditangiangkon, alai dimuruki angka sisean i ma nasida. 14 Alai ninna Jesus ma, “Loas ma angka dakdanak i. Unang orai nasida ro tu ahu, ai angka halak sisongon i do nampuna Harajaon banua ginjang.” 15 Diampehon Jesus ma tanganna tu angka dakdanak i jala laho ma ibana sian i. 16 Dung i, ro ma sasahalak mandapothon Jesus, ninna ma, “Guru, dia do ulaon na denggan na ingkon siulahononku asa dapothu hangoluan na salelengna?” 17 Didok Jesus ma ibana, “Boasa sungkunonmu tu ahu taringot tu na denggan? Holan sada do na denggan. Alai molo naeng dapotmu hangoluan, tongtong ma oloi angka parenta ni Debata.” 18 Disungkun ibana ma muse, “Parenta na dia ma i?” Dialusi Jesus ma, “Unang ho mambunu, unang ho mangalangkup, unang ho manangko, unang ma dok hata na so tutu, 19 pasangap ma amangmu dohot inangmu jala haholongi ma donganmu jolma doshon dirim.” 20 Didok baoa na poso i ma tu Jesus, “Nunga huulahon sudena i, aha dope na hurang?” 21 Didok Jesus ma tu ibana, “Molo naeng sun denggan* do ho, laho ma ho, gadis ma artam jala lehon ma tu na pogos asa adong artam di banua ginjang. Dung i, ihuthon ma ahu.” 22 Mambege i, laho ma baoa i di bagasan arsak ni roha, ai godang do artana. 23 Didok Jesus ma tu angka siseanna, “Tutu do na hudok on tu hamu, maol do halak na mora masuk tu Harajaon banua ginjang i. 24 Hudok ma muse tu hamu, ummura do unta masuk tu lubang ni jarum sian apala sahalak na mora masuk tu Harajaon ni Debata.” 25 Dung dibege angka sisean i hata ni Jesus i, tarsonggot ma nasida, ninna ma, “Antong, ise ma na boi malua?” 26 Huhut diida Jesus tu nasida, ninna ma, “Ndang tarbahen ni jolma i, alai sude do tarbahen ni Debata.” 27 Dung i, didok si Petrus ma mangalusi, “Nunga hutadingkon hami sude laho mangihuthon ho, antong aha ma jaloonnami?” 28 Ninna Jesus ma tu nasida, “Tutu do na hudok on tu hamu, paimbaruonna ma sude tingki hundul Anak ni jolma i di habangsana na marmulia. Jala hamu angka na mangihuthon ahu, dohot do hundul di 12 habangsa laho manguhumi 12 marga ni Israel. 29 Ganup halak na manadingkon jabuna, haha anggina, ibotona, amana, inana, ianakhonna manang tanona alani goarhu, jaloonna ma 100 hali lompit gumodang jala dapotna ma hangoluan saleleng ni lelengna. 30 “Alai, torop do na parjolo gabe na parpudi jala na parpudi gabe na parjolo.\n^ As. “Di bahasa Junani, lapatanna songon na dilem”.\n^ Martihas sian mulai tubu.\n^ Manang “singkop”.


I MUSA 17 - BIBLE & BUKU ENDE ONLINE\n17:1 Jadi dung marumur siapulu sia taon si Abram, diida ma ro Jahowa na mandok tu ibana: Ahu do Debata, na sun hinagogo; sai marparange di jolongku ma ho, jala daulat roham!\n17:2 Asa hupahot padanhu dohot ho, jala hupatorop situtu ho.\n17:3 Jadi manungkap ma si Abram. Dung i mangkatai Debata muse dohot ibana:\n17:4 Ianggo Ahu, ida ma, nunga hot padanhu dohot ho, jala torop angka bangso marompu tu ho sogot.\n17:5 Ala ni ndang be si Abram goarmu dohonon, si Abraham ma goarmu, ai nunga hupabangkit ho gabe ompu ni torop angka bangso.\n17:6 Jala sopar situtu ho tumpahanku, jala pabangkitonku ho gabe ompu parsadaan ni angka bangso, jala marroan sian ho angka raja.\n17:7 Sai pahotonku do padanhu tu ho dohot tu pinomparmu sogot marsundutsundut, gabe padan salelenglelengna, paboa Ahu gabe Debatam dohot Debata ni pinomparmu sogot.\n17:8 Jala lehononku tu ho dohot tu pinomparmu sogot tano paisolatanmu nuaeng, i ma sandok tano Kanaan bahen partohapan salelenglelengna, jala Debatanasida Ahu.\n17:9 Angkup ni didok Debata tu si Abraham: Ho pe, sai ingot ma padan na hubahen i, ho dohot pinomparmu sogot marsundutsundut.\n17:10 On do padan siingotonmuna, na hubahen i tu ho dohot tu pinomparmu sogot: Ingkon sunaton do nasa baoa sian hamu.\n17:11 Ingkon sunatonmuna do sibuk ni sibursiburmuna bahen tanda ni padanhu dohot hamu.\n17:12 Ia anak sunatonmuna ma molo marumur ualu borngin, nasa baoa pinomparmuna na tubu di jabum dohot na tinuhor ni hepeng sian nasa halak sileban na so sian pinomparmu.\n17:13 Ingkon sunaton do na tubu di jabum dohot na tinuhor ni hepengmu, asa padan na salelengnilelengna do padanhu na di sibukmuna i.\n17:14 Ia baoa parhulup, na so tarsunat sibuk ni sibursiburna ripashononhon do ibana sian bangsona, ala diose padanhu.\n17:15 Dung i didok Debata muse tu si Abraham: Ndang be si Sarai dohononmu goar ni jolmam, si Sarah ma goarna.\n17:16 Ai pasupasuonku ibana, jala lehononku ma di ho anak sada nang sian ibana, jala pasupasuonku ibana gabe angka bangso; gari raja ni angka bangso marroan sian ibana sogot.\n17:17 Jadi manungkap ma si Abraham jala mengkel, didok ma di bagasan rohana: Tung tubuan anak ma jolma sisaratus taon jala manubuhon ma tagamon si Sarah, na marumur siapulu taon?\n17:18 Dung i ninna si Abraham ma tu Debata: Asal mangolu si Ismael maradophon Ho!\n17:19 Jadi ninna Debata ma: Tongon do, ingkon tubuhonon ni si Sarah, jolmam anak sada di ho, bahen ma goarna si Isak; pahotonku do padanhu dohot ibana, padan na salelenglelengna, ro di pinomparna sogot.\n17:20 Taringot tu si Ismael pe, nunga hutangihon ho, ida ma, nunga hupasupasu ibana, tumpahanku ma ibana gabe, asa torop situtu ibana. Sampulu dua raja tubuna, jala bangso na bolon ibana bahenonku.\n17:21 Alai anggo padanhu pahotonku dohot si Isak, situbuhonon ni si Sarah di ho, taon i songon on.\n17:22 Jadi dung sun Debata mangkatai dohot ibana, manaek ma Debata sian si Abraham.\n17:23 Dung i dibuat si Abraham ma si Ismael, anakna i dohot sude anak angka na tubu di jabuna ro di sude na tinuhor ni hepengna, nasa baoa, pangisi ni jabu ni si Abraham, jala disunati sibuk ni sibursiburnasida, laos di ari pangkataianna, songon na nidok ni Debata tu ibana.\n17:24 Ia umur ni si Abraham di na tarsunat i sibuk ni sibursiburna i siapulu sia taon do.\n17:25 Alai anggo umur ni si Ismael, anakna i, sampulu tolu taon do, di na tarsunat i sibuk ni sibursiburna i.\n17:26 Laos di ari na sasada i do tarsunat si Abraham dohot si Ismael anakna i.\n17:27 Ro di nasa baoa, pangisi ni jabuna, na tubu di jabuna dohot na tinuhor ni hepeng sian halak sileban, tarsunat do i rap dohot ibana.